COVID-19: Kes Positif Di Sabah Kembali Meningkat

KOTA KINABALU: Sabah terus merekodkan peningkatan ketara kes positif COVID-19 sejak kelmarin dengan jumlah terbaharu sebanyak 280 kes semalam.

Jumlah itu membabitkan peningkatan sebanyak 50 kes, berbanding 230 kes kelmarin selepas meningkat 73 kes daripada 157 kes, yang terendah setakat ini pada Isnin lalu.

Menteri Kerajaan Tempatan dan Perumahan negeri, Datuk Masidi Manjun, berkata peningkatan itu menjadikan kumulatif kepada 36,741 kes.

Katanya, kes kematian turut mencatat peningkatan semalam dengan sebanyak empat pesakit COVID-19 dilaporkan meninggal dunia, masing-masing di Sandakan, Kota Kinabalu, Keningau dan Lahad Datu.

Beliau berkata, seramai 217 pesakit dibenarkan keluar hospital semalam, menjadikan kumulatif sembuh seramai 34,470 orang.

“Sejumlah 1,591 pesakit masih menerima rawatan, iaitu 627 orang di hospital dan 964 orang di Pusat Kuarantin dan Rawatan Berisiko Rendah (PKRC) dengan 61 orang dirawat di unit rawatan rapi (ICU), termasuk 15 orang memerlukan alat bantuan pernafasan,” katanya dalam kenyataan media perkembangan COVID-19 Sabah, di sini, malam tadi.

Sementara itu, Masidi berkata, daerah dalam zon merah meningkat semula kepada 12 semalam, berbanding 11 daerah kelmarin selepas Keningau kembali dalam zon itu dengan mencatat 29 kes baharu, berbanding tiga kes kelmarin.

Katanya, kes tertinggi dalam zon merah dicatat di Lahad Datu dan Penampang, masing-masing dengan 51 kes, diikuti Kota Kinabalu (41), Tawau (22), Sandakan (18), Papar (17), Ranau (11), Kota Belud (sembilan), Putatan (tujuh), Tuaran (lima) dan Semporna (empat).

“Bagi zon jingga, enam daerah berada dalam kategori itu hari ini (semalam) selepas Beluran bertukar ke zon kuning berbanding jingga semalam (kelmarin), manakala Tambunan bertukar ke zon jingga daripada kuning selepas mencatat tiga kes baharu.

“Lima daerah lain dalam zon jingga ialah Kalabakan (dua kes), Kinabatangan, Tenom dan Kudat masing-masing satu kes baharu serta Kunak dengan tiada kes baharu direkodkan,” katanya.

Sementara itu, lapan daerah berada dalam zon kuning dengan empat mencatat kes baharu iaitu Sipitang (tiga kes), Pitas (dua) dan masing-masing satu kes di Kuala Penyu serta Kota Marudu.

Empat daerah iaitu Beluran, Telupid, Beaufort dan Tongod tidak mencatat sebarang kes baharu, manakala Nabawan kekal sebagai satu-satunya daerah yang masih bertahan dalam zon hijau tanpa sebarang kes aktif COVID-19.

Masidi berkata, peningkatan kes semalam kebanyakannya berpunca daripada saringan kontak rapat, iaitu sebanyak 175 kes atau 62.5 peratus daripada keseluruhan kes positif, diikuti saringan bergejala sebanyak 63 kes atau 22.5 peratus. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Netizen Kesal Bayaran KWSP i-Sinar April Belum Dikreditkan

KUALA LUMPUR: Ramai netizen meluahkan rasa kecewa apabila pembayaran i-Sinar untuk April masih belum dikreditkan ke dalam akaun mereka.

Mereka membalas di ruangan komen Facebook rasmi Kumpulan Wang Simpanan Pekerja (KWSP) sejak Selasa.

Seorang pelayar Facebook yang menggunakan nama Muhammad Hazim mempersoalkan tarikh pengeluaran i-Sinar dilanjutkan selama empat hari.

“Kenapa date dalam i akaun pengeluaran i-Sinar 5 hari bulan di anjak ke 9 hari bulan?” soalnya di ruangan komen.

Seorang lagi pelayar, Ecah Kamsani turut membalas di ruangan sama dengan memaklumkan dia baru sahaja menghubungi talian i-Sinar bagi menanyakan tarikh pembayaran berkenaan.

Dia difahamkan, tarikh sebenar pembayaran ke akaun miliknya masih belum diketahui buat masa ini.

Sehubungan itu, dia mencadangkan supaya pihak KWSP membuat prosedur operasi standard (SOP) yang jelas untuk tarikh pengeluaran bagi memastikan semakan dibuat dengan lebih mudah.

Sebelum ini, pihak KWSP memaklumkan bayaran i-Sinar bagi Mac diawalkan dan dibayar pada minggu akhir Februari manakala pembayaran seterusnya pula akan dibuat pada April.

Sehingga kini, ruangan status di Facebook itu menerima 1,400 tanda suka dengan 505 komen. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Panggilan Telefon Tidak Dijawab, Rupanya Mati Tergantung Di Bilik Sewa

KOTA KINABALU: Misteri panggilan tidak terjawab akhirnya terungkai apabila lelaki warga emas ditemui mati tergantung di dalam bilik sewanya di Kepayan Rumah Murah, di sini, petang tadi.

Mangsa Chin Siu Yin, 66, ditemui kira-kira jam 5 petang oleh beberapa penghuni rumah berkenaan selepas rakan mangsa memberitahu telefon bimbitnya tidak dijawab.

Susulan itu, beberapa penghuni kemudian melihat daripada tingkap bilik dan terkejut apabila mangsa dilihat tergantung dan tidak bergerak.

Salah seorang penghuni rumah sewa kemudian menghubungi pihak polis.

Kali terakhir mangsa dilihat pada sebelah pagi ketika hendak masuk ke bilik sewanya.

Difahamkan, mangsa tinggal seorang diri di bilik sewa berkenaan.

Ketua Polis Daerah Kota Kinabalu, Asisten Komisioner Habibi Majinji ketika dihubungi mengesahkan kejadian itu dan setakat ini kes diklasifikasikan sebagai mati mengejut.


Covid-19: Kluster Baharu Di Semporna

Sabah mencatatkan 1 lagi kluster baharu Covid-19 dikesan di Semporna.

Ketua Pengarah Kesihatan Dr Noor Hisham Abdullah berkata, kluster Selamat membabitkan kes indeks wanita warga Malaysia berusia 32 tahun yang didapati positif pada 14 September lalu.

“Kes indeks kluster (iaitu kes ke-9,969) merupakan seorang wanita warga Malaysia berusia 32 tahun. Beliau didapati positif Covid-19 pada 14 September 2020 ketika saringan kemasukan ke Hospital Tawau bagi kelahiran pra matang.

“Hasil saringan kontak rapat dan pengesanan kes secara aktif, 1 lagi kes positif Covid-19 dikesan. Kes merupakan pegawai perubatan yang merawat kes indeks,” katanya dalam kenyataan hari ini.

Katanya, sehingga 17 September 118 individu disaring dalam kluster itu.

“Dua kes dikesan positif dan 116 individu masih menunggu keputusan,” katanya.

Beliau berkata, langkah pencegahan penularan jangkitan seperti proses nyah kuman dan pembersihan dijalankan di lokasi dikenalpasti.

“Punca jangkitan masih dalam siasatan dan aktiviti mengawal penularan jangkitan bagi kluster ini giat dijalankan di lapangan,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Disyaki Pengedar Dadah Ditembak Cuba Serang Polis

KINABATANGAN: Seorang lelaki disyaki pengedar yang cuba menyerang polis menggunakan parang cedera ditembak dalam kejadian di kawasan Ladang Long Manis, dekat sini pagi tadi.

Dalam kejadian 6.30 pagi itu, sepasukan polis Bahagian Siasatan Jenayah Narkotik Ibu Pejabat Polis Daerah (IPD) Kinabatangan menjalankan operasi dipercayai sarang penagihan dadah di kawasan ladang berkenaan.

Ketua Polis Daerah Kinabatangan, Superintendan Dzulbaharin Ismail berkata ketika menjalankan tugas anggota polis mengesan seorang lelaki yang mencurigakan sedang menuju ke kawasan sarang penagih berkenaan.

“Pasukan polis kemudian cuba mendekati lelaki terbabit namun dia yang menyedari kehadiran polis terus bertindak mengambil parang dan berlari sambil melibas parang ke bahagian kepala anggota polis bertugas.

“Keadaan itu menyebabkan anggota polis melepaskan dua das tembakan ke arah suspek untuk memberhentikan serangan berkenaan,” katanya ketika dihubungi, hari ini.

Menurutnya, tembak itu menyebabkan suspek jatuh akibat terkena tembakan di bahagian pahanya.

“Pemeriksaan lanjut ke atas beg sandang yang dibawa suspek menemui dua peket plastik besar berisi dadah jenis syabu. Suspek disyaki pengedar dadah di kawasan berkenaan.

“Suspek berusia 40-an dibawa ke Hospital Kinabatangan bagi rawatan dan seterusnya ditahan untuk siasatan lanjut,” katanya.

Kes disiasat mengikut Seksyen 39B Akta Dadah Berbahaya (ADB) 1952 dan Seksyen 307 Kanun Keseksaan iaitu cubaan bunuh. -SabahNewsToday


Aku kaya! Aku kaya…

Bangkok: Ketulan berwarna kuning yang rasanya seperti lilin yang ditemui ketika bersiar-siar di pantai Koh Samui, Thailand, membawa tuah kepada seorang pelayan bar kerana ia adalah muntah paus yang dianggar bernilai AS$500,000 dolar (RM2 juta).

Boonyos Tala-upara, 44, menemui ketulan seberat 9.98 kilogram pada Jun tahun lalu, dan meletakkan di halaman belakang rumahnya lalu terlupa.

Menurut laporan Daily Mail yang memetik media tempatan, seorang rakan mengunjunginya bulan lalu, dan memberitahunya ketulan itu berkemungkinan muntah paus yang bernilai tinggi digunakan membuat minyak wangi.

“Kakak saya yang tinggal di Austria beritahu muntah paus sukar ditemui dan hasil penyelidikan di internet, benda yang saya jumpa itu menyerupai muntah paus.

“Ia berkemungkinan besar ‘tiket loteri’ untuk saya. Saya mahu jual dan bersara,” katanya.

Penolong Profesor Thon Thamrongnawasawat iaitu Timbalan Canselor Fakulti Perikanan di Universiti Kasetsart berkata, berkemungkinan besar ia adalah muntah paus.

Pada April 2016, muntah paus seberat 1.57 kilogram yang ditemui di Lancashire, England, dijual dengan harga £50,000 (RM267,573) manakala pada November tahun yang sama, tiga nelayan Oman menemui 80 kilogram bahan itu yang dijual dengan harga AS$3 juta (RM12.3 juta).


Rumah, 2 Kenderaan Musnah Dalam Kebakaran Di Kampung Tonsom

Sebuah rumah dan dua kenderaan musnah dalam kebakaran di Kampung Tonsom, Kota Marudu di sini, malam tadi.

Kejadian kira-kira jam 10.20 malam yang dipercayai berpunca daripada litar pintas itu bagaimanapun tidak membabitkan sebarang kecederaan atau kemalangan jiwa dilaporkan.

Ketua Balai Bomba dan Penyelamat (BBP) Daerah Kota Marudu, Rony Sikawan, berkata pihaknya menerima panggilan kecemasan pada jam 10.28 malam sebelum mengerahkan dua jentera bersama lapan anggota serta pegawai ke lokasi kejadian.

Setiba di lokasi, beliau berkata, api didapati masih marak dan operasi pemadaman segera dijalankan bagi mengawalnya daripada terus merebak ke rumah berhampiran.

“Kebakaran menyebabkan rumah terbabit dan sebuah kereta Perodua Myvi musnah hampir 100 peratus, manakala sebuah lagi lori yang diletakkan berhampiran turut mengalami kerosakan akibat terkena bahang api.

“Struktur kayu pada sebahagian besar rumah terbabit menyebabkan api merebak dengan cepat, namun tindakan pantas anggota bomba berjaya menyelamatkan beberapa kediaman berhampiran,” katanya ketika dihubungi, hari ini.

Rony berkata, operasi pemadaman ditamatkan pada jam 11.34 malam selepas tiada lagi punca api yang boleh mencetuskan kebakaran semula.

Katanya, pemeriksaan lanjut mendapati tiada mangsa terperangkap, manakala pasukan forensik Jabatan Bomba dan Penyelamat Malaysia (JBPM) masih menjalankan siasatan berhubung punca dan kerugian dalam insiden itu.


8 Lagi Rumah Abu Sayyaf Dimusnahkan

BEAUFORT: Sebanyak lapan lagi rumah berhampiran Taman Sri Arjuna, di sini, yang digunakan sebagai tempat persembunyian kumpulan Abu Sayyaf dimusnahkan, hari ini.

Operasi khas pemusnahan itu dijalankan Ibu Pejabat Polis Daerah (IPD) Beaufort dengan kerjasama Majlis Daerah Beaufort dan Jabatan Sukarelawan Malaysia (RELA).

Ketua Polis Daerah Beaufort, Deputi Superitendan Yusoff Zaki Mat Yaacob berkata, operasi memusnahkan kawasan persembunyian berkenaan bagi menghapuskan sarang penempatan kumpulan militan itu sepenuhnya.

Katanya, ini adalah operasi kedua memusnahkan rumah yang dijadikan tempat persembunyian kumpulan Abu Sayyaf sebelum ini.

“Rumah yang dimusnahkan ini dipercayai menjadi tempat persembunyian yang menempatkan 38 orang.

“Rumah ini dibina mengikut kepada teknik perang gerilla yang sukar dikesan walaupun menerusi pemantauan udara,”katanya.

Sehubungan itu, Yusoff Zaki berkata, orang awam yang mempunyai maklumat berhubung ahli militan Aabu Sayyaf diminta tampil membantu demi menjaga keselamatan negara.

Sementara itu, Pegawai Daerah Beaufort Abdul Imam Basirun berkata, pihaknya akan terus menyokong dan memberi kerjasama sepenuhnya kepada polis untuk membantu menghapuskan kawasan persembunyian kumpulan militan berkenaan.

“Ini adalah tindakan drastik dan amat baik untuk menangani kemasukan mereka, InsyaAllah kita akan teruskan tindakan ni untuk menghapuskan saki baki persembunyian kumpulan Abu Sayyaf,” katanya.

Secara keseluruhan setakat ini, 14 buah rumah sudah dimusnahkan dan operasi fasa ketiga dijangka akan diteruskan dalam masa terdekat. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sarawak Boleh Bankrap Dalam 3 Tahun Di Bawah GPS – Lim Guan Eng

KUCHING: Menteri Kewangan Lim Guan Eng mengingatkan rakyat Sarawak bahawa negeri itu mungkin bankrap dalam tempoh 3 tahun di bawah pentadbiran Gabungan Parti Sarawak (GPS).

Lim berkata, dengan belanjawan tahunan sebanyak RM11 bilion, rizab RM30 bilion Sarawak akan kering dalam masa 3 tahun.

Bagaimanapun Ketua Menteri Sarawak Abang Johari Openg mengumumkan tahun lepas bahawa hasil negeri bagi 2019 dijangka mencecah RM10.51 bilion, yang merangkumi cukai jualan ke atas produk petroleum sebanyak RM3.84 bilion.

Katanya, Sarawak juga boleh menaikkan cukai jualan ke atas produk petroleum berdasarkan perlembagaan negeri.

Pada makan malam mengutip derma DAP Sarawak malam tadi, Lim berkata, negeri itu mungkin mengalami nasib seperti Kelantan, yang menyaksikan kerajaan negeri berkenaan tidak mampu membayar gaji kakitangannya kerana pentadbiran yang lemah.

“Mereka terpaksa meminjam wang daripada kerajaan persekutuan bagi membayar gaji kakitangan dan saya meluluskan RM20 juta untuk tujuan tersebut,” kata setiausaha agung DAP itu.

Lim berkata, kerajaan GPS berserta “adik beradiknya” daripada Umno dan PAS telah “mensabotaj” aspirasi rakyat Sarawak apabila mereka tidak mengundi menyokong pindaan Perkara 1(2) Perlembagaan Persekutuan di Dewan Rakyat pada 9 April lepas yang menyebabkan kerajaan tidak mendapat sokongan 2/3 majoriti.

“Sebagai kerajaan yang bertanggungjawab, anda perlu menyambut aspirasi rakyat, terutamanya bagi memulihkan kedudukan Sabah dan Sarawak di bawah perlembagaan.

“Oleh sebab kerajaan negeri gagal memenuhi aspirasi rakyat, maka ia layak ditamatkan,” katanya.

Lim bagaimanapun enggan menjawab ketika ditanya sama ada Putrajaya bersedia membayar cukai jualan 5% ke atas produk petroleum yang dikenakan oleh kerajaan Sarawak sejak Januari. – FMT


Pasukan keselamatan di timur Sabah mantap – Mat Sabu

LAHAD DATU: Tahap kesiapsiagaan pasukan keselamatan di pantai timur negeri ini menarik perhatian Menteri Pertahanan, Mohammad Sabu dalam siri lawatan kerja pertamanya ke pantai timur Sabah, hari ini.

Pada lawatan itu, Mohammad berkesempatan melawat pangkalan Kawasan Keselamatan Khas Pantai Timur Sabah (ESSCOM) dan beberapa pulau yang menempatkan pasukan keselamatan dan penguatkuasaan itu.

“Saya diberi taklimat (mengenai aspek keselamatan) dan kesediaan pasukan keselamatan di sini yang sentiasa berada pada tahap tertinggi. Keadaan di sini aman dengan kehadiran ramai pelancong.

“Empat bulan yang lalu, pelancong Eropah kurang berminat datang ke sini berikutan laporan penculikan tetapi kini mereka datang.

“Malah, pulau kecil yang sangat hampir dengan Filipina turut dilawati pelancong yang kebanyakannya warga China,” katanya kepada media ketika ditemui di pangkalan ESSCOM, di sini, hari ini.

Mohammad berkata, adalah penting untuk membuktikan kemampuan pasukan keselamatan memulihkan keselamatan di pantai timur dan melindungi negara, terutama Sabah daripada sebarang ancaman.

“Terdapat beberapa masalah seperti kekurangan aset. Saya akan bincangkan di Kabinet dan membawa perkara itu ke tahap tertinggi supaya tuntutan dapat dipenuhi.

“Secara umum, mereka melaksanakan tugas dengan baik dan saya berpuas hati dengan taklimat (keselamatan). Walaupun ada kejadian penculikan bulan lalu, insiden seperti itu berkurangan secara drastik sejak ESSCOM menjalankan operasinya di sini,” katanya.

Mohammad turut memberi jaminan keselamatan Sabah berada pada tahap terbaik dan menggesa pelancong asing supaya tidak bimbang untuk datang ke negeri ini.


Senarai Penuh Kabinet Muhyiddin

Dikemas kini dengan status timbalan perdana menteri yang tidak dilantik.

Berikut senarai penuh kabinet Perdana Menteri Muhyiddin Yassin, seperti diumumkan sebentar tadi:

Menteri Kanan – Menteri Perdagangan Antarabangsa dan IndustriMohamed Azmin AliTimbalan Menteri: Lim Ban Hong (akan dilantik sebagai senator)

Menteri Kanan – Menteri PertahananIsmail Sabri YaakobIkhmal Hisham Abdul Aziz

Menteri KewanganZafrul Tengku Abdul Aziz (akan dilantik sebagai senator)Timbalan Menteri I: Abd Rahim BakeriTimbalan Menteri II: Mohd Shahar Abdullah

Menteri Kanan – Menteri Kerja RayaFadillah YusofTimbalan Menteri: Dr Shahruddin Md Salleh

Menteri Kanan – Menteri PendidikanDr Mohd Radzi Md JidinTimbalan Menteri I: Dr Mah Hang Soon (akan dilantik sebagai senator)Timbalan Menteri II: Muslimin Yahaya

Menteri di Jabatan Perdana Menteri (Ekonomi)Mustapa MohamedTimbalan Menteri: Arthur Joseph Kurup

Menteri di Jabatan Perdana Menteri (Tugas-tugas Khas)Mohd Redzuan Md YusofTimbalan Menteri: Mastura Yazid

Menteri di Jabatan Perdana Menteri (Parlimen dan Undang-undang)Takiyuddin HassanTimbalan Menteri: Eddin Syazlee Shith

Menteri di Jabatan Perdana Menteri (Hal Ehwal Agama)Zulkifli Mohamad (akan dilantik sebagai senator)Timbalan Menteri: Ahmad Marzuk Shaary

Menteri di Jabatan Perdana Menteri (Hal Ehwal Sabah dan Sarawak)Dr Maximus Johnity OngkiliTimbalan Menteri: Hanifah Hajar Taib

Menteri PengangkutanWee Ka SiongTimbalan Menteri: Hasbi Habibollah

Menteri Alam SekitarTuan Ibrahim Tuan ManTimbalan Menteri: Dr Ahmad Masrizal Muhammad (akan dilantik sebagai senator)

Menteri Sumber ManusiaSaravanan MuruganTimbalan Menteri: Awang Hashim

Menteri Wilayah PersekutuanAnnuar MusaTimbalan Menteri: Dr Santhara Kumar

Menteri Wanita dan KeluargaRina Mohd HarunTimbalan Menteri: Siti Zailah Mohd Yusoff

Menteri Pengajian TinggiDr Noraini AhmadTimbalan Menteri: Dr Mansor Othman

Menteri Tenaga dan Sumber AsliDr Shamsul Anuar Hj NasarahTimbalan Menteri: Ali Anak Biju

Menteri Dalam NegeriHamzah Bin ZainuddinTimbalan Menteri I: Dr Ismail Mohamed SaidTimbalan Menteri II: Jonathan Yassin

Menteri KesihatanDr Adham BabaTimbalan Menteri I: Dr Noor Azmi GhazaliTimbalan Menteri II: Aaron Ago Dagang

Menteri Pertanian dan Industri MakananDr Ronald KiandeeTimbalan Menteri I: Ahmad HamzahTimbalan Menteri II: Che Abdullah Mat Nawi

Menteri Pembangunan Luar BandarDr Abd Latiff AhmadTimbalan Menteri I: Abdul Rahman MohamadTimbalan Menteri II: Henry Sum Agong

Menteri Luar NegeriHishammuddin HusseinTimbalan Menteri: Kamaruddin Jaffar

Menteri Perdagangan Dalam Negeri dan Hal Ehwal PenggunaAlexander Nanta LinggiTimbalan Menteri: Rosol Wahid

Menteri Komunikasi dan MultimediaSaifuddin AbdullahTimbalan Menteri: Zahidi Zainul Abidin

Menteri Perumahan dan Kerajaan TempatanZuraida KamaruddinTimbalan Menteri: Ismail Abd Mutalib

Menteri Sains, Teknologi dan InovasiKhairy JamaluddinTimbalan Menteri: Ahmad Amzad Hashim

Menteri Pembangunan Usahawan dan KoperasiWan Junaidi Tuanku JaafarTimbalan Menteri: Mas Ermieyati Samsudin

Menteri Perusahaan Perladangan dan KomoditiDr Mohd Khairuddin Bin Aman RazaliTimbalan Menteri I: Dr Wee Jeck SengTimbalan Menteri II: Willie Mongin

Menteri Pelancongan, Kesenian dan KebudayaanNancy ShukriTimbalan Menteri: Dr Jeffrey G Kitingan

Menteri Perpaduan NegaraHalimah Mohamed SadiqueTimbalan Menteri: Tiong King Sing

Menteri Belia dan SukanReezal Merican Naina MericanTimbalan Menteri: Wan Ahmad Fayhsal Wan Ahmad Kamal (akan dilantik sebagai senator)

Nota: Muhyiddin berkata tiada keperluan untuk melantik timbalan perdana menteri. Menteri-menteri kanan akan membantu perdana menteri menjalankan tugas, termasuk mempengerusikan mesyuarat kabinet ketik ketiadaannya dalam negara.


RON97 naik, RON95 dan diesel kekal

Harga runcit petrol RON97 naik satu sen seliter iaitu daripada RM2.80 seliter kepada RM2.81 seliter manakala, RON95 dan diesel kekal masing-masing pada paras RM2.08 seliter dan RM2.18 seliter berkuat kuasa tengah malam ini.

Menurut kenyataan Kementerian Kewangan, harga runcit produk itu bagi tempoh 27 April hingga 3 Mei ini berdasarkan penetapan harga runcit petroleum secara mingguan menggunakan formula Mekanisme Harga Automatik (APM).

“Berdasarkan pengiraan di bawah formula APM, harga runcit produk petrol RON95 dan diesel bagi tempoh 27 April hingga 3 Mei masing-masing sepatutnya naik satu sen seliter iaitu daripada RM2.50 seliter kepada RM2.51 seliter dan naik dua sen seliter iaitu daripada RM2.46 seliter kepada RM2.48 seliter.

“Namun, harga runcit produk petrol RON95 dan diesel bagi tempoh berkenaan dikekalkan pada paras RM2.08 seliter dan RM2.18 seliter selaras keputusan kerajaan untuk menstabilkan harga runcit bagi produk petroleum dan mengurangkan kos sara hidup rakyat,” katanya.

Dalam pada itu, anggaran subsidi yang perlu ditanggung oleh kerajaan dalam tempoh 27 April hingga 3 Mei berjumlah RM133.62 juta.


General Iran Beri Penjelasan

Pengendali peluru berpandu warga Iran yang menembak jatuh pesawat Ukraine membuat keputusan secara berseorangan kerana sistem komunikasi tergendala, kata komander Pengawal Revolusi Iran pada Sabtu.

Komander aeroangkasa, Brigadier General Amir Ali Hajizadeh berkata, anggota itu membuat kesilapan apabila mengenal pasti pesawat Boeing 737 itu sebagai peluru berpandu dan hanya mempunyai 10 saat untuk membuat keputusan untuk menembak atau tidak.

“Pada beberapa tahap, dilaporkan… peluru berpandu dilancarkan ke arah Iran,” kata Hajizadeh ketika siaran di stesen television negara.

Pesawat Penerbangan Antarabangsa Ukraine itu ditembak jatuh beberapa jam selepas Iran melancarkan peluru berpandu terhadap anggota tentera Amerika Syarikat yang berpangkalan di Iraq pada Rabu.

Semua 176 penumpang dan kru terkorban dalam nahas itu.

“Berdasarkan maklumat kepada anggota itu bahawa tahap berperang dan peluru berpandu dilancarkan, dia mengenal pasti pesawat sebagai peluru berpandu.

“Dia sepatutnya berkomunikasi dan mendapatkan pengesahan. Bagaimanapun, sistem komunikasinya tergendala.

“Mungkin akibat alat ‘jamming’ atau rangkaian sibuk atau apa-apa sahaja, dia tidak dapat berhubung,” katanya.

“Dia mempunyai 10 saat untuk membuat keputusan.

“Malangnya, dalam keadaan begitu, dia membuat keputusan yang salah, peluru berpandu dilancarkan dan terkena pesawat sebelum pesawat cuba kembali dan terhempas di sini,” katanya sambil menunjuk lokasi pada peta.

Pengakuan itu dibuat selepas Badan Penerbangan Awam Iran menolak dakwaan bahawa pesawat itu ditembak jatuh sejurus selepas berlepas dari Tehran pada Rabu. – AFP


PM Tinjau Persiapan Misi Bantuan Ke Sabah

KUALA LUMPUR: Perdana Menteri Tan Sri Muhyiddin Yassin melakukan tinjauan persiapan yang dikendalikan Tentera Udara Diraja Malaysia (TUDM) di Pangkalan Udara (PU) Subang, hari ini, untuk penghantaran barangan perubatan kritikal bagi menangani pandemik Covid-19 di Sabah.

Muhyiddin tiba di PU Subang pada 8.30 pagi dan disambut Panglima Tentera Udara, Jeneral Tan Sri Ackbal Abdul Samad.

Turut mengiringi Perdana Menteri adalah Menteri Kanan Pertahanan Datuk Seri Ismail Sabri Yaakob, Menteri Kesihatan Datuk Seri Dr Adham Baba dan Ketua Setiausaha Kementerian Pertahanan Datuk Seri Muez Abd Aziz.

Bahagian Perhubungan Awam TUDM dalam satu kenyataan hari ini memaklumkan, Muhyiddin diberikan taklimat ringkas oleh Ackbal mengenai penugasan pesawat TUDM dalam misi membantu memerangi wabak Covid-19 sepanjang tahun ini di Sabah dan Sarawak.

“Selesai taklimat, Muhyiddin kemudian dibawa meninjau proses persiapan memasukkan barangan bantuan ke dalam badan pesawat oleh anggota Cabang Pergerakan Udara Subang serta anak kapal yang terbabit dalam misi penghantaran itu.

“Dua pesawat angkut diatur gerak TUDM bagi misi penting hari ini iaitu A400M dari No. 22 Skuadron dan C-130H oleh No. 20 Skuadron.

“Pesawat A400M (RMF 182A) diterbangkan Mejar In’amul Hasan Shuhaimi, Mejar Tengku Syed Muhammad Amin Tengku Syed Abdul Rahman, Kapten Mohd Mazhan Puteh @Abdullah dan dibantu loadmaster Flait Sarjan Tuan Mohd Razali Tuan Abdullah dan Sarjan Udara Mohd Hasyimi Md Hassim,” katanya.

Menurutnya, penghantaran itu membabitkan barangan 15 unit prosedur troli, gaun dan pelindung kasut (80 kotak), kabinet keselamatan biologikal (3), kerusi makmal (3), sel merah (4 kotak) dan platlet darah (3 kotak).

“Selain itu, pesawat A400M itu juga turut membawa 100 kotak sarung tangan getah seberat 649 kilogram (kg) sumbangan daripada Kementerian Perdagangan Antarabangsa dan Komoditi dan dua kotak tudung, 25 kotak al-Quran, tiga kotak naskhah Doa Darussyifa serta lima kotak pakaian dan peralatan sumbangan Yayasan Amal Malaysia.

“Pesawat turut membawa barangan daripada Kementerian Pertahanan iaitu 44 kotak pelitup muka dan alat perlindungan diri (PPE) serta dua unit mesin ventilator, 25 kotak pelitup muka dan 22 kotak cecair pembasmi kuman sumbangan Sunway Healthcare.

“Jumlah keseluruhan muatan yang dibawa pesawat A400M pada hari ini seberat 15 tan,” katanya.

Kenyataan itu menambah, bagi pesawat angkut kedua iaitu C-130H (RMF-182 B) diterbangkan Kapten AimanMohd Akbar, Kapten Mohammad Amirol Mohd Deran, Kapten Mohd Solihin Azman, Mejar Nik Hasri Nik Leh (Jurutera Penerbangan) dan dibantu oleh tiga ‘loadmaster’ iaitu Pegawai Waran Udara II Jonas Gama, Sarjan Udara Muhamad Anuar Mohd Yusoff dan Flait Sarjan Mohd Shazuwan Mohd Juhan.

“Pesawat berlepas dari PU Subang jam 10.30 pagi ke Kota Kinabalu dan Labuan dan kembali ke semula ke PU Subang.

“Penerbangan keseluruhan mengambil masa sekitar lapan jam membawa barangan kelengkapan Kementerian Kesihatan (KKM) iaitu 400 kotak set PPE, 50 kotak pelindung muka, masing-masing 50 kotak coverall dan jumpsuit.

“Jumlah keseluruhan muatan yang dibawa pesawat C-130H pada hari ini seberat lima tan,” katanya.

Katnaya, untuk rekod bermula 22 Mac hingga 27 Oktober lalu, sebanyak 17 penerbangan berjaya dilaksanakan TUDM membabitkan jumlah muatan barangan bantuan seberat 433,886.5 kg.

“Selain itu, sepanjang Oktober ini, sebanyak 471 kotak sampel Covid-19 dari Labuan, Kota Kinabalu dan Tawau dibawa menggunakan pesawat TUDM untuk diserahkan kepada KKM di PU Subang bagi dilaksanakan ujian pengesahan di makmal Semenanjung Malaysia.

“TUDM juga turut membawa 68 petugas yang terdiri daripada pegawai dan anggota Kor Kesihatan Diraja (KKD) bagi pengoperasian Hospital Medan Angkatan Tentera Malaysia (HMATM) di Tawau berikutan gelombang ketiga pandemik Covid-19 manakala seramai 151 orang Tim Mobilisasi KKM dihantar ke Tawau dan Kota Kinabalu,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Laksana Pembaharuan Tidak Semestinya Tandatangan MoU, Kata Shafie

KOTA KINABALU: Presiden Warisan Shafie Apdal berkata, tidak perlu bagi pihaknya menandatangani persefahaman (MoU) untuk melakukan pembaharuan di negara ini.

Katanya, usaha membantu rakyat juga tidak harus terbatas di kawasan yang wakilnya telah menandatangani perjanjian berkenaan.

“Ia sepatutnya tidak menjadi halangan dalam soal membantu rakyat hanya kerana Warisan tidak menandatanganinya (MoU dengan kerajaan).

“Marilah kita menghulurkan bantuan kepada negara ini, bukan hanya untuk bantuan makanan tetapi juga peluang pekerjaan.

“MoU berkenaan tidak boleh dijadikan prasyarat untuk membantu rakyat negara ini walau di mana pun, dan ianya juga bukan semestinya ditandatangani untuk melaksanakan pembaharuan di negara ini, biar kita mempunyai lebih banyak ketelusan di Parlimen,” katanya dalam kenyataan, hari ini.

Shafie yang juga Ahli Parlimen Semporna berkata demikian mengulas kenyataan veteran DAP Lim Kit Siang yang menyeru parti pembangkang lain seperti Warisan, Pejuang serta parti Muda supaya turut menandatangani MoU dengan kerajaan.

Shafie berkata, Warisan tidak mempunyai sebarang masalah untuk menjalinkan kerjasama dengan kerajaan bagi membantu rakyat tetapi tidak semestinya perlu menandatangani apa-apa memorandum.

Katanya, peranan pembangkang untuk melaksanakan semak dan imbang akan menjadi lemah sekiranya pendekatan MoU berkenaan digunakan.

“Kita tidak mahu terikat dengan perjanjian seperti itu, kita mahu melaksanakan semak dan imbang terhadap kerajaan kerana itulah sebab utamanya kewujudan pembangkang.

“Dalam soal pandemik Covid-19 ini juga, saya tidak melihat negara lain seperti United Kingdom dan Amerika Syarikat atau mana-mana negara maju lain yang kerajaannya melaksanakan MoU dengan pembangkang sebagai langkah ‘gencatan politik.’

“Jadi, kenapa perlu ada tekanan kepada Warisan atau ahli parlimen lain untuk menandatangani MoU,” katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 5 Kematian Hari Ini, Jumlah Terkini 50 Kes Kematian

KUALA LUMPUR: Lima lagi kematian dilaporkan akibat Covid-19 sekaligus menjadikan jumlah keseluruhan 50 kematian di negara ini setakat jam 12 tenghari tadi, menurut Ketua Pengarah Kesihatan, Datuk Dr Noor Hisham Abdullah.

Menerusi sidang media KKM, kelima-lima kes kematian adalah lelaki yang berusuia lingkungan 37 hingga 69 tahun.

TERKINI #COVID19Malaysia 2 April 2020.Lima kematian baharu dilaporkan dalam tempoh 24 jam menjadikan 50 kematian atau 1.6% daripada keseluruhan kes. pic.twitter.com/yWimrMr4nm

Sumber: Sidang Media KKM, KKM Putrajaya


Covid-19: Satu Kluster Baharu & 4 Lagi Kematian Di Sabah Hari Ini

PUTRAJAYA: Satu kliuster baharu dan empat kematian baharu akibat COVID-19 dilaporkan yang semuanya membabitkan mangsa di Sabah, hari ini, menjadikan jumlah kumulatif korban di Malaysia kini mencecah 180 kes (0.9 peratus).

KKM ingin memaklumkan bahawa terdapat lima (5) kluster baharu telah dikenal pasti pada hari ini iaitu;

Kluster baharu ini melibatkan daerah Lahad Datu di negeri Sabah. Kes indeks bagi kluster ini (iaitu kes ke-13000) telah dikenal pasti positif COVID-19 hasil saringan individu yang mempunyai sejarah perjalanan dari daerah yang berisiko tinggi iaitu Semporna pada 6 Oktober 2020 dan telah dimasukkan ke Hospital Lahad Datu. Saringan kontak rapat telah mengenal pasti 10 lagi kes positif Covid-19.

Sehingga 17 Oktober 2020, 12 tengah hari, sejumlah 535 individu telah disaring, di mana:

Ketua Pengarah Kesihatan, Tan Sri Dr Noor Hisham Abdullah, berkata kes kematian ke-177 membabitkan lelaki berusia 78 tahun yang juga menghidap penyakit darah tinggi dan buah pinggang kronik.

Beliau berkata, mangsa disahkan meninggal dunia di Hospital Queen Elizabeth.

“Kes kematian ke-178 membabitkan seorang lelaki berusia 88 tahun. Beliau turut menghidap penyakit darah tinggi, kencing manis, dislipidemia dan strok.

“Beliau juga meninggal dunia di Hospital Queen Elizabeth,” katanya pada sidang media harian COVID-19, hari ini.

Dr Noor Hisham berkata, kes kematian ke-179 membabitkan wanita berusia 71 tahun serta tidak mempunyai penyakit, dan disahkan meninggal dunia di Hospital Tawau.

“Kes kematian ke-180 pula membabitkan lelaki berusia 53 tahun. Beliau disahkan meninggal dunia di Hospital Duchess of Kent,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


11,332 Kes Positif Baharu Covid-19 Hari Ini

PUTRAJAYA: Kementerian Kesihatan melaporkan 11,332 kes baharu Covid-19, menjadikan keseluruhan jangkitan meningkat kepada 2,220,526 kes setakat ini.

Ketua Pengarah Kesihatan, Dr Noor Hisham Abdullah berkata, Sarawak terus mencatatkan jumlah jangkitan harian tertinggi dengan 2,358 kes.

Ia diikuti Johor dengan 1,319 kes, Selangor (1,231), Kelantan (1,088), Sabah (965), Pulau Pinang (895), Kedah (819), Perak (678), Pahang (677), Terengganu (629), Melaka (303), Kuala Lumpur (240), Negeri Sembilan (89), Putrajaya (19), Perlis (19) serta Labuan (3).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita OKU Meninggal Dunia Cetus Kluster Baharu Di Sabah

KOTA KINABALU: Seorang wanita orang kelainan upaya (OKU) yang meninggal dunia sebelum dikesan positif COVID-19 mencetuskan kluster baharu yang dilaporkan di Nabawan hari ini.

Jurucakap COVID-19 Sabah, Datuk Masidi Manjun, berkata wanita berumur 56 tahun itu dilaporkan mempunyai simptom batuk dan demam dua hari sebelum kematiannya.

Kluster Pulutan Nabawan itu mula dikesan pada 31 Mei lalu selepas saringan ke atas jenazah wanita terbabit yang dibawa ke Hospital Keningau didapati positif COVID-19.

“Kes indeks selamat dikebumikan di tanah perkuburan Kampung Pulutan, Sepulut di Nabawan, semalam. Susulan kes itu, seramai 97 individu disaring dengan 10 daripadanya disahkan positif COVID-19 manakala 86 orang lagi masih menunggu keputusan saringan pertama.

“Semua kes positif dirujuk ke Hospital Keningau untuk rawatan lanjut dan pengasingan di Pusat Kuarantin dan Rawatan Berisiko Rendah (PKRC) Keningau.

“Berdasarkan siasatan awal, kluster indeks dipercayai mendapat jangkitan ketika menghadiri majlis penghormatan terakhir di Kampung Pulutan pada 30 hingga 31 Mei,” katanya dalam kenyataan malam ini.

Sementara itu, Masidi yang juga Menteri Kerajaan Tempatan dan Perumahan negeri, berkata Sabah mencatat peningkatan 84 kes COVID-19, menjadikan kes baharu hari ini sebanyak 287 dengan tiga kematian dilaporkan di daerah Tawau manakala 246 pesakit dilaporkan sembuh.

Lebih separuh daripada kes hari ini iaitu 152 kes dikesan menerusi saringan kontak rapat, diikuti saringan bergejala (54 kes), saringan bersasar (52 kes), manakala baki 11 kes dikesan melalui lain-lain saringan.

“Sebanyak 12 daerah mencatat peningkatan kes hari ini dengan sembilan daerah mencatat peningkatan pada julat satu angka, manakala tiga daerah lain mencatat peningkatan kes pada julat dua angka iaitu Kudat (44 kes), Kunak (39 kes) dan Lahad Datu (28 kes). Empat daerah pula mencatat jumlah kes baharu yang sama seperti semalam iaitu Papar (12 kes), Nabawan (enam kes), Semporna (enam kes) dan Keningau (dua kes).

“Bagaimanapun, lapan daerah didapati mencatat penurunan kes hari ini pada julat satu angka, manakala enam daerah mencatat sifar kes iaitu Beluran, Kalabakan, Tongod, Pitas, Kota Marudu dan Ranau,” katanya. – BH Online


Perkumpulan Keluarga Cetus 3 Kluster Baharu Di Keningau

KOTA KINABALU: Tiga kluster baharu COVID-19 di Sabah yang dilaporkan di daerah Keningau hari ini dikaitkan dengan aktiviti perkumpulan keluarga yang akhirnya menjadi punca penularan jangkitan dalam komuniti dan tempat kerja.

Jurucakap perkembangan harian COVID-19 Sabah, Datuk Masidi Manjun, berkata kluster terbabit iaitu Kluster Bayangan, Kluster Bariawa Laut dan Kluster Menawo Baitah dikesan melalui saringan bergejala dan saringan tempat kerja.

Katanya, Kluster Bayangan membabitkan penularan COVID-19 dalam komuniti di Mukim Bingkor dan Luagan, manakala Kluster Bariawa Laut dan Kluster Menawo Baitah masing-masing di Mukim Patikang dan Kali serta Mukim Seberang, Lingkudau dan Luagan, Keningau.

“Kluster Bayangan membabitkan penularan COVID-19 dalam komuniti di Mukim Bingkor dan Luagan yang disyaki berpunca daripada perkumpulan keluarga dari luar daerah. Kes indeks ialah lelaki berumur 38 tahun dikesan positif melalui saringan bergejala di Hospital Keningau pada 25 Julai.

“Saringan kontak rapat bagi tempoh 25 hingga 27 Julai menunjukkan pertambahan bilangan kes positif dalam kalangan ahli keluarga dan kontak rapat kes indeks. Setakat hari ini, kluster ini merekodkan jumlah kumulatif 21 kes positif termasuk tujuh kes baharu,” katanya dalam kenyataan media malam ini.

Bagi Kluster Bariawa Laut, katanya ia mula dikesan apabila kes indeks iaitu wanita berumur 36 tahun yang juga disahkan positif COVID-19 melalui saringan bergejala pada 25 Julai.

Sementara itu, katanya Kluster Menawo Baitah dikategorikan sebagai kluster komuniti dan tempat kerja yang menular di Mukim Seberang, Lingkudau dan Luagan di daerah Keningau serta di daerah Tambunan.

Masidi berkata, Sabah sekali lagi merekodkan kes baharu COVID-19 yang tinggi dengan sebanyak 913 kes hari ini, menjadikannya yang tertinggi sejak Januari tahun ini, jauh melepasi rekod tertinggi sebelum ini iaitu 818 kes yang dicatat pada Ahad lalu.

Beliau berkata jumlah kes baharu COVID-19 pada hari ini menunjukkan peningkatan 172 kes berbanding 741 kes yang dilaporkan semalam. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Catat Kes Tertinggi Dikesan Menerusi Saringan Bergejala

KOTA KINABALU : Sabah mencatatkan 251 kes COVID-19 yang dikesan melalui saringan bergejala, iaitu antara tertinggi pernah direkodkan daripada jumlah keseluruhan jangkitan baharu, kata Menteri Kerajaan Tempatan dan Perumahan negeri Datuk Masidi Manjun.

Beliau berkata jumlah tersebut adalah  51.22 peratus daripada 490 kes baharu yang direkodkan di negeri itu hari ini.

Jurucakap COVID-19 Sabah itu berkata Sandakan menjadi daerah mencatat kes tertinggi iaitu sebanyak 141 kes dengan  93 kes dikesan menerusi saringan bergejala.

“Ini (kes tinggi saringan bergejala) menandakan bahawa jangkitan ini sudah menyusup jauh dalam komuniti,” katanya dalam kenyataan di sini malam ini.

Sementara itu, Masidi berkata Sabah terus merekodkan tambahan kluster institusi pendidikan iaitu Kluster Jalan Apas Batu Lima di Tawau, melibatkan 12 kes kumulatif setakat ini.

Beliau berkata bagi Kluster Jalan Apas, kes indeks adalah seorang pelajar perempuan tingkatan 5 yang dikesan positif melalui saringan bergejala pada 26 Jan lepas, dengan semua kontak rapat tidak bergejala diperintah menjalani kuarantin.

Dalam pada itu, Masidi berkata jumlah kes yang direkodkan hari ini menunjukkan peningkatan tinggi berbanding 367 kes dicatat semalam, manakala 252 pesakit sembuh dan 825 pesakit masih dirawat. – BERNAMA


Tertinggi Dalam Sehari , 421,479 Dos Suntikan Vaksin Diberikan Pada Isnin

KUALA LUMPUR, 13 Julai : Sebanyak 421,479 dos suntikan vaksin COVID-19 diberikan semalam, jumlah tertinggi pernah diberikan dalam sehari.

Menerusi hantaran di Twitter, Menteri Kesihatan Datuk Seri Dr Adham Baba berkata daripada jumlah itu, sebanyak 157,445 adalah dos kedua.

Sebelum ini jumlah tertinggi untuk pemberian suntikan vaksin COVID-19 dalam sehari adalah 376,909 dos pada 9 Julai lepas.- BERNAMA


Kena jel dedah bos gatal

WANITA dipenjara enam bulan selepas mendedahkan sikap gatal majikannya, di Lombok, Indonesia, minggu lalu.

Keputusan mengejutkan Mahkamah Agung itu mengetepikan penghakiman terdahulu mahkamah rendah terhadap Baiq Nuril Maknun, 36, kerana menyebarkan bahan lucah.

Suami Baiq, Lalu Muhamad Isnaini berkata: “Saya terkejut dan sedih dengan keputusan ini.

Kes pelik itu bermula pada 2012 apabila Baiq merakam perbualan dengan guru besar sekolah tempatnya bertugas menceritakan butiran seksual dalam hubungan sulitnya dengan bendahari sekolah.

Rakan sekerja lain kemudian meyakinkan Baiq – yang pernah cuba digoda guru besar berkenaan – supaya mendedahkan rakaman berkenaan, kata peguam belanya Joko Jumadi.

Susulan itu, guru besar berkenaan memecat Baiq dan membuat laporan kepada pihak berkuasa. Baiq pada mulanya dilepaskan dan dibebaskan daripada tuduhan berkenaan oleh mahkamah di Lombok, namun keputusan itu diketepikan mahkamah tertinggi Indonesia, minggu lalu.

Susulan itu, Baiq diarahkan dipenjara enam bulan dan didenda 500 juta rupiah (RM144,000). Mahkamah tidak menyertakan alasan penghakiman. Bagaimanapun, pejabat pendakwa Lombok memberitahu AFP ia sedang menyemak kes itu sebelum Baiq memulakan hukumannya. – AFP


Peruntukan Tambahan BPN RM1.5 Bilion Untuk Rakyat Malaysia

PUTRAJAYA: Kerajaan mengumumkan peruntukan tambahan RM1.5 bilion bagi bayaran Bantuan Prihatin Nasional (BPN) menjadikan angka keseluruhannya RM11.5 bilion membabitkan kira-kira 10.77 juta penerima.

Menteri Kewangan, Tengku Datuk Seri Zafrul Abdul Aziz, berkata penerima BPN dipecahkan kepada tiga kumpulan dengan kumpulan pertama seramai 8.3 juta penerima menerima bayaran secara berperingkat dalam Fasa Pertama dan Kedua.

“Sehingga 31 Mei, bagi Fasa Pertama, seramai 7.93 juta penerima sudah menerima bayaran berjumlah RM5.56 bilion. Bagi Fasa Kedua pula, seramai 7.90 juta penerima sudah menerima bayaran berjumlah RM3.55 bilion.

“Selebihnya penerima adalah mereka yang belum lagi menuntut bayaran secara tunai di cawangan BSN. Sebagai peringatan, mereka boleh berbuat demikian sehingga 31 Disember.

“Alhamdulillah, status pencapaian bagi Fasa Pertama dan Kedua ini adalah 96.5 peratus,” katanya.

Beliau berkata demikian dalam perkongsian video mengenai pelaksanaan Pakej PRIHATIN di Facebook, hari ini.

Bagi kumpulan kedua, Tengku Zafrul berkata, ia membabitkan 2.3 juta penerima yang diumumkan pada 9 Mei lalu, dengan 2.08 juta daripadanya sudah menerima bantuan BPN yang dibuat secara sekali gus berjumlah RM1.57 bilion setakat 31 Mei lalu.

“Kumpulan ketiga pula adalah mereka yang telah membuat rayuan antara 11 hingga 31 Mei baru-baru ini. Sebanyak 170,000 rayuan diterima dan akan disemak secara manual. Keputusan akan diumumkan pada pertengahan bulan Jun dan bayaran sekali gus bermula pada akhir Jun, katanya.

Mengenai program i-Lestari Kumpulan Wang Simpanan Pekerja (KWSP), beliau berkata, sebanyak empat juta permohonan diluluskan menerusi program berkenaan, iaitu peningkatan daripada 3.9 juta sebelum ini dengan jumlah pembayaran mencecah RM1.9 bilion sebulan.

“Bagi langkah pengurangan caruman KWSP oleh pekerja daripada 11 peratus kepada tujuh peratus, jumlah pengurangan caruman yang dianggarkan akan diterima ahli KWSP untuk bulan Mei adalah RM895 juta.

“Sehingga 31 Mei, kerajaan mendapati semakin ramai pekerja membuat pilihan sendiri untuk mengekalkan caruman mereka pada kadar 11 peratus iaitu seramai 1.7 juta atau kira-kira 23 peratus daripada pencarum KWSP berbanding dengan 1.5 juta sebelum ini,” katanya.

Menyentuh mengenai bayaran khas RM600 secara ‘one-off’ kepada pemandu pelancong, Tengku Zafrul berkata, seramai 6,470 pemandu pelancong menerima bayaran ini berjumlah RM3.9 juta setakat 31 Mei lalu.

“Bagi pemandu e-hailing pula, kerajaan telah menyalurkan bayaran bantuan khas sebanyak RM34 juta melalui e-dompet kepada 68,336 penerima. Pembayaran untuk 8,300 pemandu e-hailing tambahan masih sedang diproses,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sinead O’Connor peluk Islam

BELFAST: Penyanyi terkenal Ireland, Sinead O’Conner memeluk agama Islam dan kini menggunakan nama Shuhada’ Davitt.

Shuhada’ yang sebelum ini dikenali sebagai Magda mendedahkan menerusi Twitter bahawa beliau sudah meninggalkan agama Kristian Katolik demi kebaikan.

“Pengumuman ini bertujuan menyatakan saya berbangga menjadi seorang Muslim. Ia kesimpulan semula jadi perjalanan mana-mana ahli agama. Kajian semua kitab suci membawa kepada Islam.

“Ia menjadi semua kitab suci lain bertindan. Saya akan mempunyai nama baharu. Ia adalah Shuhada’. Maaf Sine, Shuhada’,” katanya di Twitter.

Sinead O’Connor menjalani rawatan mental intensif di Amerika Syarikat (AS) tahun lalu dengan bantuan Dr Phil.

Selepas menukar nama kepada Shuhada, beliau memuat naik rakaman video melaungkan azan.

“Ini adalah cubaan pertama saya menyanyikan azan. Saya ada kesilapan sebutan kerana emosi, namun beratus lagi cubaan akan dilakukan. Apabila saya sudah berlatih 30 kali, saya akan membuat dunia terpegun,” katanya.

Beliau turut menggayakan pakaian Muslim berdasarkan gambar.

“Kawan rapat saya, Elaine memberikan hijab pertama kepada saya dan beliau seram sejuk seluruh badan melihat saya memakainya,” katanya.


Jambatan Bailey Sungai Labuaya Banyak Berjasa Pada Penduduk Tuaran

TUARAN, 21 Julai: Jambatan bailey menyeberang Sungai Labuaya, di sini, terus menjadi kemudahan pilihan lebih 5,000 pengguna setempat untuk ke pekan Tuaran setiap hari, walaupun usia kemudahan itu sudah menjangkau lima dekad.

Kemudahan sepanjang lebih 100 meter panjang itu cukup terkenal dalam kalangan pengguna berkenderaan bukan hanya dari Tuaran, malah pengguna dari daerah lain seperti Kota Belud, Kota Marudu, Pitas dan Kudat, yang ingin singgah di pekan ini.

Mengikut sejarah, jambatan berusia kira-kira 50 tahun itu, dibina pada awal tahun 80-an untuk kemudahan penduduk kampung berhampiran seperti Serusup, Tajau, Penimbawan, Kindu, Indai, Selupoh dan Kegayungan menyeberang ke pekan ini.

Sebelum itu, penduduk perkampungan terbabit terpaksa menggunakan tongkang atau sampan setiap kali hendak ke pekan, memandangkan tiada kemudahan lain disediakan di situ.

Difahamkan, jambatan itu pernah melalui detik mengerikan apabila sebahagian kemudahan yang menggunakan besi sebagai struktur utama binaan patah  ketika dilalui kenderaan berat  kira-kira 30 tahun lalu.

Bagaimanapun, tragedi itu tidak mengorbankan nyawa pengguna, namun menimbulkan kesulitan kepada penduduk setempat untuk ke pekan Tuaran, kerana ketika itu belum ada jalan alternatif lain berbanding sekarang.

Jambatan bailey yang dibangun menggunakan teknologi British, diselanggara Jabatan Kerja Raya secara berkala bagi memastikan kemudahan itu sentiasa dalam keadaan selamat untuk pengguna.

Jambatan bailey Sungai Labuaya kini menjadi kemudahan tunggal yang masih boleh digunakan, apabila kemudahan sama menyeberang Sungai Topokon, Tamparuli, ditutup selepas kemudahan baharu dibina menggantikan jambatan usang berusia lebih 20 tahun.

Pengguna, Borhan Ali, 49, mengakui sedikit bimbang setiap kali menggunakan jambatan itu, berikutan banyak lantai papan tercabut sehingga dikhuatiri boleh mengundang bahaya kepada pengguna kenderaan.

“Keadaan itu berlaku berpunca kelewatan kerja penyelenggaran menggantikan lantai tercabut oleh kontraktor bertanggungjawab melaksanakan tugas berkenaan,” katanya kepada Bernama.

Sehubungan itu, Borhan berharap pihak bertanggungjawab menyelenggara jambatan tersebut  sentiasa melakukan pemantauan bagi mengelak perkara tidak diingini berlaku.


Adibah Noor Tawar Diri Ajar Bahasa Inggeris Di DidikTV

Pelakon, penyanyi dan pengacara popular Adibah Noor menawar diri untuk mengajar subjek bahasa Inggeris di saluran DidikTV Kementerian Pendidikan Malaysia (KPM).

Beliau meluahkan hasrat itu menerusi ciapan di Twitternya pada Rabu sehingga meraih lebih 19,500 tanda suka dari warga maya yang memberi sokongan kepada bekas guru bahasa Inggeris tersebut.

“Saya nak offer (tawar) diri kepada @KemPendidikan, untuk jadi perantara yang ‘mengajar’ bahasa Inggeris di Didiktv, boleh?” ciapnya pantas mendapat ratusan komen dari warga maya.

Dalam ciapan yang sama, Adibah menjelaskan beliau mempunyai Ijazah Sarjana Muda (dengan kepujian) dalam pengajaran bahasa Inggeris sebagai bahasa kedua.

Perdana Menteri, Tan Sri Muhyiddin Yassin pada Rabu melancarkan saluran khusus TV pendidikan secara terestrial, DidikTV KPM.

Saluran itu yang kali pertama diperkenalkan, mula bersiaran pada Rabu menerusi saluran 107 di MYTV, saluran 147 di ASTRO dan saluran ntv7 di TV UNIFI, bermula 7 pagi hingga 12 tengah malam setiap hari.

Kementerian Pendidikan melancarkan DidikTV sebagai usaha untuk memberi akses pendidikan kepada semua pelajar di seluruh negara ketika mereka menjalani pembelajaran dalam talian.

Sementara itu, warga maya dikenali Zaza juga menyokong hasrat artis berkenaan.

“Saya sokong. Biar pun apa je orang kutuk, saya sangat berterima kasih kerana banyak yang saya belajar.

“Dari dulu saya selalu ‘follow’ Adibah Noor perbetulkan sebutan yang sepatutnya. Setiap kali ada perkataan baharu dibetulkan, saya akan tunjuk dekat anak-anak saya untuk sama-sama belajar,” ciapnya.

Aiman Mutalib juga bersetuju dengan cadangan pelakon filem Mukhsin itu.

Bagaimanapun kata Aiman, peluang itu boleh juga diberi kepada bakal guru yang masih dalam senarai menunggu.

“Berapa ramai graduan bidang pendidikan yg masih belum dipanggil atau menganggur,” katanya. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


SOP Beberapa Lokasi PKPD Di Sabah Dilonggarkan

KUALA LUMPUR: Kerajaan bersetuju memberi kelonggaran baharu dalam prosedur operasi standard (SOP) di beberapa lokaliti di Sabah yang dikenakan Perintah Kawalan Pergerakan Diperketatkan (PKPD).

Menteri Kanan (Keselamatan), Datuk Seri Ismail Sabri Yaakob, berkata persetujuan untuk memberikan kelonggaran itu dicapai selepas Majlis Keselamatan Negara (MKN) mendengar cadangan daripada kerajaan Sabah.

Katanya, kelonggaran itu merangkumi kebenaran bagi seorang wakil rumah untuk keluar dari kawasan PKPD, dengan kelulusan Polis Diraja Malaysia (PDRM).

“Mengikut SOP ketika ini, kedai runcit dalam kawasan PKPD di lokaliti beroperasi dari jam 6 pagi hingga 6 petang, namun masih wujud kekangan bagi penduduk.

“Antara kekangan itu adalah kesukaran untuk mengeluarkan wang, mendapatkan keperluan asas seperti susu, lampin bayi pakai buang, sabun pencuci, ubat dan lain-lain yang tidak dijual di kedai runcit.

“Oleh itu, seorang wakil rumah boleh keluar, khusus untuk mengeluarkan wang dari mesin atau bank dan membeli keperluan asas serta barangan bukan makanan,” katanya, hari ini. –

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada PKPD Di PPR Taman Harmoni Sandakan

SANDAKAN: Kawasan Projek Perumahan Rakyat (PPR) Taman Harmoni Batu 3 di Sandakan, yang dikawal ketat sejak semalam, bukan zon Perintah Kawalan Pergerakan Diperketatkan (PKPD).

Pengerusi Jawatan Kuasa Bencana Daerah Sandakan, Wong Foo Tin dalam satu kenyataan media ringkas berkata, tiada sebarang PKPD dikuatkuasakan di perumahan berkenaan.

Menurutnya yang juga Presiden Majlis Perbandaran Sandakan (MPS), kawalan berkenaan dijalankan untuk membantu pihak Kementerian Kesihatan Malaysia (KKM) membuat saringan kepada penduduk.

Sementara itu, Ketua Polis Daerah Sandakan, Asisten Komioner Mohd Azhar Hamin berkata, langkah mengawal kawasan itu diambil susulan pengesanan lima individu yang positif Covid-19 dan beberapa lagi dihantar untuk dikuarantin.

“Susulan itu, Presiden MPS mengarahkan kawalan diperketatkan kepada penduduk di sini tapi tidak sampai tahap PKPD dan masih lagi Perintah Kawalan Pergerakan (PKP).

“Tetapi pergerakan penduduk d sini dikawal supaya tiada pergerakan keluar dan masuk.

“Selepas ini, pihak kesihatan akan mengadakan saringan kepada semua penduduk di sini,” katanya dalam sidang media, di luar PPR Taman Harmoni, hari ini.

Mohd Azhar berkata, pihaknya difahamkan kawalan di perumahan itu dijalankan sehingga tempoh fasa kedua PKP tamat pada 14 April ini.

Terdahulu, sejak jam 2 petang semalam, kawasan itu dikawal ketat dan tiada penghuni dibenarkan keluar. – Harian Metro


Pengguna WhatsApp Tidak Akan Lagi Boleh Berkongsi Mesej Ke Pelbagai Grup Lain

SELAIN menghantar mesej melalui WhatsApp,  ia juga merupakan platfom perkongsian info semasa yang amat digemari pengguna.

Malangnya ia juga menjadi platfom dalam penyeberan berita-berita palsu.

Jadi bagi mengatasi masalah ini, WhatsApp kini dilaporkan sedang menguji ciri menghadkan perkongsian mesej yang dihantar menerusi platfom itu.

Berdasarkan kepada laporan WABetainfo, WhatsApp akan menghadkan ciri memajukan mesej di mana pengguna hanya dibenarkan memajukan mesej ke 1 grup lain sahaja diplatfom itu untuk pengguna Android dan iOS.

Ciri limitasi memajukan mesej ini dijangka akan mula diaplikasikan menerusi kemas kini akan datang.

Suruhanjaya Komunikasi dan Multimedia Malaysia (MCMC) telah pun memberi amaran kepada orang awam agar tidak menyebarkan berita palsu dan berwaspada dengan penyebaran maklumat atau berita yang diragui kesahihannya.

Penyebar berita palsu boleh dikenakan tindakan tegas oleh pihak berkuasa termasuk Polis Diraja Malaysia (PDRM) dan MCMC jika terdapat perlakuan kesalahan di bawah mana-mana peruntukan undang-undang yang ditetapkan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sputnik V: Russia Umum Vaksin Covid-19

Moscow: Russia mendakwa menjadi pendahulu dalam perlumbaan bagi penghasilan vaksin Covid-19 apabila mengumumkan vaksin Sputnik V pada Isnin.

Nama itu dipilih bagi merujuk kepada satelit pertama buatan manusia yang dilancarkan Kesatuan Soviet ke angkasa lepas pada 4 Oktober 1957.

Presiden Russia Vladimir Putin berkata, vaksin diluluskan didakwa dapat memberikan ‘kekebalan mampan’ terhadap virus itu.

Vaksin itu dibangunkan oleh institut penyelidikan Gamaleya dengan kerjasama kementerian pertahanan negara berkenaan.

Ketua Dana Pelaburan Langsung Russia Kirill Dmitriev berkata, fasa ketiga pembangunan vaksin berkenaan bermula Rabu.

Beliau juga memberitahu pengeluaran dijangka bermula September ini dan 20 negara sudah membuat tempahan membabitkan lebih satu bilion dos.

Bagaimanapun, saintis di seluruh dunia mempersoalkan pengumuman Russia memandangkan vaksin itu diluluskan hanya selepas dua bulan penggunaannya diuji terhadap manusia.

Dalam pada itu, Pertubuhan Kesihatan Sedunia (WHO) menegaskan pihaknya hanya meluluskan vaksin Covid-19 yang melepasi proses kelayakan yang ketat dan menyeluruh.

Jurucakap WHO, Tarik Jasarevic berkata, ia termasuk meneliti prosedur keselamatan dan keberkesanannya.

Beliau berkata, mana-mana negara mempunyai bidang kuasa menerusi agensinya untuk meluluskan penggunaan vaksin dan ubatan.

Bagaimanapun, katanya, WHO mempunyai garis panduan tersendiri bagi tujuan itu.

“Untuk mendapatkan kelulusan WHO, kami perlu meneliti aspek keselamatan dan menilai data daripada ujian klinikal. Ini membabitkan mana-mana vaksin,” katanya.

Sehubungan itu, badan dunia itu sudah berhubung dengan kerajaan Russia mengenai perkara berkenaan.

WHO sebelum ini mengumumkan ada 168 vaksin Covid-19 dibangunkan di seluruh dunia.

Daripada jumlah itu, 28 daripadanya sudah memasuki peringkat ujian terhadap manusia.

Enam daripada 28 vaksin itu juga sudah memasuki fasa ketiga ujian klinikal.

Bagaimanapun, badan dunia itu memaklumkan Sputnik V hanya baru memasuki fasa satu.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki ditahan ugut bunuh guna bakakuk

KENINGAU: Tindakan seorang lelaki membuat ugutan bunuh suami kepada anak saudaranya menggunakan senapang buatan sendiri jenis bakakuk menerima padah apabila ditahan polis.

Suspek berusia 43 tahun ditahan di rumahnya di Kampung Narayat, Tambunan, jam 11.45 malam, Sabtu lalu, susulan laporan polis yang dibuat mangsa berusia 28 tahun.

Ketua Polis Daerah Keningau, Deputi Superintendan Shahrudin Mat Husain, berkata siasatan mendapati kejadian berlaku pada jam 6.23 petang Sabtu lalu, apabila mangsa yang baru tiba di rumahnya menegur isterinya kerana tidak menyambutnya yang baru tiba dari Kota Kinabalu.

“Suspek kemudian menegur mangsa supaya bertolak ansur dengan isterinya yang sedang mengandung. Secara tiba-tiba suspek bertindak agresif dan menumbuk muka mangsa sehingga terjatuh dan terkena sofa.

“Isteri mangsa yang cuba meleraikan turut ditolak sehingga jatuh oleh suspek,” katanya dalam sidang media di Ibu Pejabat Polis Daerah (IPD) Keningau, di sini, hari ini.

Shahrudin berkata, suspek kemudian masuk ke dalam biliknya lalu membawa keluar selaras senapang bakakuk bersama tiga butir peluru sebelum mengacukan ke arah mangsa dan isterinya sambil mengugut untuk membunuh mangsa.

“Mangsa yang ketakutan kemudian keluar dari rumah bersama isterinya sebelum membuat laporan polis.

“Bertindak atas laporan itu, suspek ditahan dan polis turut merampas senapang bakakuk berserta tiga butir peluru,” katanya.

Beliau berkata, suspek kini ditahan dan siasatan lanjut masih dijalankan mengikut Seksyen 506 Kanun Keseksaan kerana ugutan jenayah. – Berita Harian


5 Lagi Lokaliti Di Sabah Dikenakan PKPD

PUTRAJAYA: Lima lagi lokaliti di Sabah dikenakan perintah kawalan pergerakan diperketatkan (PKPD).

Menteri Kanan Keselamatan, Ismail Sabri Yaakob berkata, pelaksanaan PKPD selama 14 hari bermula 28 Jun hingga 11 Julai ini susulan berlaku peningkatan jangkitan Covid-19.

Di Sabah PKPD terbaharu dilaksanakan melibatkan Penjara Kepayan, Kota Kinabalu, apabila 18 dikesan positif setakat ini.

Turut dikenakan PKPD ialah Kilang Sawit Bell termasuk kawasan termasuk perumahan kilang, di Kinabatangan.

“Sehingga kini, KKM telah melakukan 157 ujian saringan dan 29 daripadanya dilaporkan positif Covid-19 dengan kadar kebolehjangkitan yang tinggi di lokaliti ini,” katanya ketika melaporkan perkembangan harian pelaksanaan PKP mengekang penularan wabak Covid-19.

Sementara itu Kampung Tuunon, Penampang, turut dikenakan PKPD, selepas lapan daripada 10 penduduk melakukan saringan positif.

Pelaksanaan PKPD terbaharu di Sabah turut membabitkan Kampung Perpaduan Ria 1, Kudat di mana sembilan individu dikesan positif setakat ini.

Kampung Jawi-Jawi, Kota Belud, turut dikenakan PKPD selepas 12 penduduk dilaporkan positif.

Ismail turut memaklumkan, kerajaan bersetuju melanjutkan PKPD di dua lokaliti di Kota Belud, Sabah iaitu Kampung Tawadakan dan Kampung Kota Bungan sehingga 11 Julai selepas masih berlaku penularan jangkitan di kawasan berkenaan.

Sementara itu PKPD di Kampung Indah, Nabawan, Kampung Manggis, Kuala Penyu, Kampung Baru (SFI), Sipitang, Taman Kinabutan Ria, Simpang Inderasabah di Tawau dan Kampung Sundang Laut, Sandakan, Sabah tamat bermula 11.59 malam esok.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Kalau Saya Tidak Kerja Bukan Kamu Tolong Saya Pun” – Bella Astillah

KUALA LUMPUR: Penyanyi, Bella Astillah nafi tidak menjaga tempoh edah selepas bercerai dengan bekas suami, Aliff Aziz 16 Mei lalu.

Jelasnya, pergerakannya sentiasa dijaga ayah dan dia sendiri menjaga batas dalam tempoh tersebut.

Malah, katanya, tindakannya yang tetap aktif bekerja  selepas melalui fasa perceraian menyebabkan ada netizen yang menuduhnya ‘enjoy’ walaupun masih dalam edah.

“Jadi dia cakap saya tidak jaga (tempoh) edah. Kalau kamu boleh tanggung saya sampai habis edah, tanggung susu sama pampers (Ayden), saya ok sahaja. Saya duduk rumah sahaja berkabung, tetapi kamu kena transfer duit. Bolehkah? Tak boleh kan? Jadi, Bella keluar cari rezeki untuk Ayden,” katanya melalui status yang dimuatnaik di akaun Instagramnya.

Bella memuatnaik status di IG stories dan kecewa dengan tuduhan netizen di media sosial.

Bella mengulas komen salah seorang pengguna media sosial yang menuduhnya tidak menjaga edah dan enjoy sepanjang tempoh berkenaan.

Kata bella, dia masih mempunyai komitmen dengan pemilik akaun Instagram tertentu bagi mempromosikan produk mereka kerana telah mengikat kontrak berkenaan sebelum kes perceraiannya lagi.

“Bukan saya tidak pandai jaga edah,tidak. I still have my mind, ada ayah, yang ada untuk tengokkan saya. Bella bukan happy-happy, enjoy tetapi untuk baby saya sebab kalau saya tidak kerja bukan kamu mahu tolong saya pun.

“Sebelum terjadi apa-apa pun, Bella sudah pernah tandatangan kontrak dengan mana-mana IG shop dan tiba-tiba selepas kejadian itu, Bella tidak boleh promote IG mereka, jadi ia tidak adil untuk mereka,” kata Bella lagi. – Awani Online


‘Cuba Kau Masuk Kampung Pedalaman’ – Abang Veveonah Cabar Dua Timbalan Menteri

KUALA LUMPUR: “Cuba kau masuk kampung pedalaman,” itu cabaran dilontarkan abang Veveonah Mosibin kepada dua Timbalan Menteri yang mendakwa adiknya berbohong demi meraih publisiti.

Menerusi muat naik status di Facebook peribadinya, Mekvin Mosibin mahu Datuk Zahidi Zainul Abidin dan Datuk Abdul Rahim Bakri turun sendiri ke perkampungan untuk melihat realiti sebenar kehidupan penduduk di sana.

“Kalau kau YB, turun padanglah. Masuk semua kampung pendalaman dan kau akan rasakan kehidupan orang kampung. Baru kau tahu.

“Bukan juga kau mau tahu surat menyurat, mesej dari orang yang tidak tepat. Kau YB, tanggungjawab mu itu terlalu besar.

“Bukan untuk menang dalam undian sahaja, sudah menang kau pilih yang kau suka saja,” memetik luahan hati di Facebook milik Mekvin.

Bukan hanya masalah jaringan internet, Mekvin turut mendakwa masih terdapat kawasan yang tidak memiliki infrastruktur asas yang sempurna.

“YB ke atau Timbalan Menteri, cuba kau masuk kampung pendalaman. Lai lai lai, mai mai mai, tapi jangan pilih kampung pula.

“Mesti seluruh tempat kekuasan mu itu, sampai lubang cacing kau datang turun padang.

“Cuba ambil pengalaman melayar internet di kampung pedalaman pula bagaimana rasanya kepada YB atau Timbalan Menteri. Itu baru internet belum lagi bekalan air, bekalan elektrik,” katanya.

Justeru, beliau menasihati kedua-dua wakil rakyat itu untuk tidak hanya menerima maklumat daripada orang bawahan tanpa turun padang dan melihat sendiri permasalahan yang dihadapi rakyat.

Semalam, Zahidi menjelaskan beliau menerima maklumat berkaitan Veveonah yang terpaksa memanjat pokok untuk mendapatkan capaian Internet daripada Abd Rahim yang juga ahli Parlimen Kudat.

Menurutnya, maklumat itu diterima selepas merujuk wakil rakyat di Kudat yang juga Timbalan Menteri Kewangan 1, yang memaklumkan bahawa Veveonah merupakan seorang Youtuber selain pada hari tersebut tidak ada peperiksaan.

Beliau turut memberitahu, wakil rakyat terbabit mendapat tahu perkara itu daripada pensyarah di institusi pengajian tinggi pelajar itu.- AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Merompak Demi Kekasih, Lelaki Ini Insaf Selepas Kekasihnya Berkahwin Dengan Lelaki Lain

Seorang pemuda yang berasal dari Palembang, Indonesia mengakui bahawa dia telah melakukan rompakan demi untuk memenuhi rasa cinta kepada kekasihnya.

Dia yang berusia 26 tahun mengaku bahawa menghabiskan wang dari menjual motosikal yang dicuri untuk kesenangan hidup kekasihnya.

Dia turut mengaku kepada pihak polis bahawa dia telah merompak sebanyak 10 kali di 10 lokasi yang berbeza demi untuk memenuhi perkara terindah dalam kehidupan manusia, iaitu cinta.

Namun, apa yang dibayangnya tidak kekal lama apabila teman wanitanya telah memilih untuk mengahwini lelaki lain.

“Saya menjual motosikal berharga Rp.500 ribu seunit, saya biasanya melakukannya dengan kawan-kawan. Wang itu untuk teman wanita saya, tetapi saya sakit hati kerana tidak dapat berkahwin [dengannya], walaupun saya sering membeli pakaian untuknya,” katanya.

Sejak ditinggalkan teman wanitanya, dia mula berubah dan berhenti merompak. Dia kini menjadi penjaga parkir,”Saya tahu yang saya sedang diburu oleh pihak polis, jadi saya berpindah-randah.

Saya sudah lama menjadi petugas parkir.” Ketika ditahan polis, dia masih bekerja sebagai petugas parkir di Jalan Veteran, Palembang, lapor Kompas.

Polis menjelaskan bahawa aktiviti rombakan yang dilakukan oleh pemuda itu dan kumpulannya adalah dengan menyasarkan golongan kanak-kanak dan wanita yang memandu di tempat sunyi.

“Suspek adalah buruan kami selama satu tahun, kami masih mengejar rakannya yang lain. Setakat ini dia mengaku telah merompak 10 kali,” kata Katim Resmob Palembang Polrestabes Ipda Agus Akbar.

Pemuda ini dilaporkan bakal menerima hukuman penjara lima tahun dan akan menyebabkan dia tidak akan bertemu lagi cintanya yang sejati semasa hayatnya di dalam penjara. – TheVocket

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


PRK Sandakan Wan Azizah yakin Vivian Wong dapat sokongan daripada pengundi

SANDAKAN, 5 Mei – Timbalan Perdana Menteri Datuk Seri Dr Wan Azizah Wan Ismail yakin calon DAP Vivian Wong Shir Yee bagi Pilihan Raya Kecil (PRK) Sandakan akan mendapat sokongan daripada pengundi di kawasan Parlimen itu.

Wan Azizah yang juga Pengerusi Majlis Penasihat Parti Keadilan Rakyat (PKR) berkata Wong (Vivian), calon nombor tiga dalam PRK Sandakan akan menggantikan mendiang bapanya (Datuk Stephen Wong Tien Fatt).

“Insya-Allah…kita akan mendapat sokongan untuk calon nombor tiga (Vivian Wong) yang akan menggantikan mendiang ayahnya,” katanya ketika ditemui pemberita selepas melakukan Tinjauan Mesra di Tamu Mingguan Bandar Sandakan di sini, hari ini.

Beliau yang diiringi Wong memulakan program seharinya di daerah ini sempena PRK Sandakan dengan berjumpa orang ramai pada program tinjauan mesra di bandar Sandakan.

Mengenai tinjauan mesra itu, Wan Azizah berkata pihaknya tahu 60 peratus orang ramai yang berkunjung ke tamu mingguan itu adalah pengundi tempatan (Sandakan) dan 40 peratus lagi merupakan pengunjung.

Hari ini, Timbalan Perdana Menteri menghadiri lima acara sebelum berlepas balik ke Kuala Lumpur pada petang ini.

Selepas program tinjauan mesra di Tamu Mingguan, Wan Azizah menghadiri Majlis Makan Tengah Hari Bersama PKR dianjurkan PKR Libaran.

Ini disusuli program tinjauan mesra di Kampung Melayu Bumiputera Sim-Sim, Majlis Ramah Mesra Bersama Ibu Tunggal di Rumah Murah Sim-Sim dan menghadiri Ceramah di Gelanggang Futsal Kampung Melayu Bumiputera Sim-Sim.

PRK Sandakan diadakan susulan kematian Anggota Parlimen Sandakan yang juga Pengerusi DAP Sabah Datuk Stephen Wong Tien Fatt pada 28 Mac lepas.

Suruhanjaya PIlihan Raya menetapkan hari pengundian awal pada Selasa ini dan hari mengundi pada 11 Mei.

Seramai lima calon bertanding pada PRK Sandakan membabitkan calon dari DAP, Parti Bersatu Sabah dan tiga calon Bebas.


GLC jangan terbabit rasuah

KOTA KINABALU: Kerajaan negeri mengingatkan syarikat berkaitan kerajaan (GLC) di Sabah supaya tidak terbabit dalam gejala rasuah yang boleh menjejaskan agensi berkenaan.

Ketua Menteri, Datuk Seri Mohd Shafie Apdal, berkata apa yang berlaku dalam beberapa GLC di negara ini yang terdedah dengan gejala rasuah perlu dijadikan pengajaran.

“GLC diamanahkan untuk menjadi satu landasan yang memainkan peranan aktif khususnya dalam ekonomi, peluang pekerjaan dan pembangunan. Tetapi, kadang-kadang kita melihat ada beberapa GLC yang terbabas daripada landasan.

“Ada yang terbabit dalam isu-isu termasuk yang kita katakan rasuah, seperti di peringkat nasional, Lembaga Tabung Haji ada… FELDA pun ada. Ini yang kita harus belajar agar tidak berlaku kepada GLC di negeri ini seperti Yayasan Sabah, Lembaga Kemajuan Tanah Negeri Sabah (LKTNS) dan Sawit Kinabalu.

“Ini kerana semua GLC di Sabah, juga diwujudkan bertujuan membantu meningkatkan ekonomi negeri sekali gus memberi manfaat kepada rakyat di negeri ini. Tetapi pada hari ini, kita melihat ia agak melencong dan perlu dikembalikan ke landasan utama,” katanya

Beliau berkata demikian pada sidang media selepas merasmikan Forum Mengenai Tadbir Urus Institusi Sabah dan Pembaharuan GLC (Syarikat Berkaitan Kerajaan), di Wisma SEDIA di sini hari ini.

Yang turut hadir Pengerusi Institut Kajian Pembangunan (IDS) Sabah, Tan Sri Simon Sipaun dan Ketua Pegawai Eksekutif IDS Sabah, Datuk Johan Arriffin Samad.

Mengulas lanjut, Mohd Shafie berkata, peringatan itu bukan hanya kepada GLC tetapi kepada semua peringkat pimpinan termasuk Jemaah Menteri dan pegawai tinggi kerajaan supaya sentiasa telus serta tidak terbabit dalam gejala rasuah.

Mengenai sama ada kerajaan akan mengecilkan jumlah GLC di Sabah, beliau berkata ada beberapa GLC yang tidak aktif termasuk mengalami kerugian.

“Jadi, memang (akan kurangkan jumlah GLC) sebab kita tahu ada beberapa GLC yang tidak aktif dan ada yang mengalami kerugian, yang kita sudah kenal pasti. Bagaimanapun, mana-mana agensi yang mungkin akan ditutup, kakitangannya akan diserapkan ke agensi lain,” katanya.

Terdahulu, dalam ucapannya, Mohd Shafie berkata kerajaan akan memastikan GLC tidak disalahgunakan oleh ahli politik yang berkuasa.

“Kita tahu ada beberapa masalah lain membabitkan GLC muncul termasuk ada yang dikaitkan dengan rasuah yang serius. Contohnya ialah 1MDB (1Malaysia Development Berhad) selain FELDA.

“Kerajaan yang dipimpin Perdana Menteri, Tun Dr Mahathir Mohamad kini sedang berusaha untuk menyelesaikan masalah GLC seperti 1MDB dan FELDA. Justeru, apa yang berlaku ini adalah pengajaran penting kepada kita dan seharusnya tidak membenarkan rasuah seperti ini,” katanya. – Berita Harian


Parlimen Kimanis: “Warisan Yang Kerja Keras, Kenapa BERSATU Pula Mahu Kutip Hasil?”

KOTA KINABALU: Wira Warisan Sabah mempersoal kewajaran Parti Pribumi Bersatu Malaysia Sabah yang telah menyatakan hasrat untuk meletakkan calon mereka jika Pilihan Raya Kecil Parlimen Kimanis dilangsungkan.

Timbalan Ketuanya, Mohd. Ismail Ayob berkata, selepas jentera Parti Warisan Sabah bekerja keras di mahkamah, kenapa tiba-tiba sahaja pemimpin Bersatu Sabah tampil seperti mahu memungut hasil daripada perjuangan orang lain.

Katanya, pemimpin Bersatu Sabah juga perlu sedar diri bahawa mereka adalah bekas pemimpin UMNO yang menjadi lawan Warisan di Parlimen Kimanis dalam pilihan raya umum lalu.

“Bersatu Sabah sepatutnya menunjukkan keikhlasan mereka dengan memberikan sokongan penuh kepada calon Warisan yang akan bertanding di Kimanis kelak sebagai bukti kehadian mereka di Sabah adalah untuk membantu kerajaan yang ditunjangi Warisan di negeri Sabah,” katanya kepada Borneo Today hari ini.

Semalam, Ketua Pimpinan Bersatu Sabah, Datuk Seri Hajiji Noor seperti dilaporkan berkata, parti itu mempunyai beberapa calon yang layak untuk bertanding bagi memastikan kerusi itu milik Pakatan Harapan (PH).

Pada 16 Ogos lalu, Mahkamah Pilihan Raya membatalkan kemenangan bekas calon UMNO, Datuk Seri Anifah Aman di Parlimen Kimanis selepas disahkan wujud perlanggaran undang-undang pilihan raya.

Keputusan tersebut susulan petisyen dikemukakan calon Warisan di kerusi itu, Datuk Karim Bujang bagi mencabar kemenangan Anifah.

Dalam pilihan raya umum tahun lalu, Anifah yang merupakan penyandang kerusi itu menang dengan majoriti 156 undi selepas memperoleh 11,942 undi manakala Karim sebanyak 11,786 undi.

Mohd. Ismail berkata, Karim adalah calon terbaik Warisan untuk bertanding di kerusi itu bukan sahaja kerana sokongan padu yang diterima tetapi juga atas usaha beliau di mahkamah.

“Kerusi itu kosong kerana Datuk Karim Bujang yang membawa kes itu ke mahkamah setelah merasakan perjalanan pilihan raya yang lepas di Parlimen Kimanis dicemari dengan penipuan.

“Datuk Karim telah berusaha mengemukakan bukti-bukti, melantik peguam, membuang banyak masa turun dan naik mahkamah untuk membuktikan bahawa terdapat penipuan dalam perjalanan pilihan raya lepas dan akhirnya segala usaha jentera guaman parti Warisan terbukti berhasil,” katanya.


TERKINI: Tsunami Telah Dikesan Di Marapokot Flores, Indonesia

JAKARTA: Badan Meteorologi, Klimatologi dan Geofizik (BMKG) Indonesia menerusi laman Twitter sebentar tadi telah mengumumkan bahawa tsunami telah dikesan di Marapokot pada jam 11:36 pagi (waktu tempatan) susulan gempa berkekuatan magnitud 7.4 dikenalpasti.

Melalui perkongsian, tsunami di Marapokot itu dikatakan pada ketinggian 0.07 meter.

Sebelum ini, pihak BMKG telah pun mengeluarkan peringatan awal tsunami di beberapa wilayah antaranya Maluku, NTB, NTT, Sulawesi Selatan, dan Sulawesi Tenggara.

Dalam masa sama, gempa susulan dengan magnitud lebih dari 5.0 turut dilaporkan berlaku pada pukul 10.47.02 (waktu tempatan). Gempa tersebut berlokasi di 129km BaratLaut Maumere, Sikka, NTT.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“InsyaAllah Jika Ada Jodoh Untuk Kembali” Aliff Aziz Nak Rujuk Balik?

Selepas hampir dua bulan bercerai dengan dengan Bella Astillah, 25, penyanyi dan pelakon Singapura, Aliff Aziz, 28, dilihat memberi bayangan mahu kembali bersama bekas isterinya itu selepas memuat naik hantaran di Instagram mengenang saat-saat bersama Bella, hari ini.

Dalam hantaran yang ditulis dalam bahasa Inggeris itu, Aliff menulis mengenai tarikh pernikahan mereka pada 9 September 2016 berserta dua gambar pernikahan mereka.

Dia juga berdoa semoga Allah menyatukan mereka kembali dan menjadikan dia suami dan bapa terbaik selepas ini.

“Jodoh pertemuan di tangan Allah, walau apa pun orang cakap, hanya awak saja yang tahu siapa diri saya. Saya harap awak doakan saya seperti mana awak selalu dalam doa saya,” tulisnya selain meminta masyarakat mendoakan yang baik-baik untuknya.

Dalam hantaran itu, Aliff turut menyifatkan Bella sudah memberi yang terbaik sejak kali pertama mereka bertemu.

Menurut Aliff, bekas isterinya itu sentiasa berada di sisinya ketika dia berada dalam fasa paling atas dan bawah dalam hidup.

Malah, dia dilihat turut menyesali dengan apa yang berlaku terhadap kegagalan perkahwinan mereka.

“Salah satu hari paling magis dalam hidup saya di mana Allah merahmati saya dengan wanita paling hebat untuk saya berkongsi hidup.

“Dalam tahun-tahun yang penuh dengan kebahagiaan dan kesedihan, turun dan naik, dia sentiasa bersama saya. Jika saya mampu memutar balik masa, ada banyak perkara saya akan ubah dan melakukan perbezaan,” tulisnya.

Katanya, dia akan memberi yang terbaik pernah diberikan tapi dia sedar inilah akibatnya kerana tidak mengambil endah masa dan rahmat Allah kurniakan.

“Apabila tiba masanya, barulah saya sedar apa yang sudah dilakukan dan sebagai manusia biasa, kita pasti akan kembali kepada Allah apabila dunia kita mula berkocak dan hilang segala-galanya. Tapi inilah ‘panggilan’ daripada Allah untuk saya sedar betapa jauhnya saya daripada jalan yang benar,” tulisnya di Instagram.

Dalam pada itu, Aliff turut mendoakan semoga Allah merahmati Bella dan menyifatkan bekas isterinya itu sebagai istimewa.

“Terima kasih juga kerana melahirkan anak kita, Ayden Adrean sebagai tanda cinta kita. Saya perlu memperbaiki hubungan dengan Allah kerana Dialah sebaik-baik perancang dan mampu mengubah hati kita. Saya harap awak sekeluarga selalu dirahmati dan dilindungi,” tulisnya.

Aliff juga menyedari status dimuat naiknya itu akan mendapat pelbagai reaksi tapi mendakwa kata-kata diluahkan itu datang daripada hatinya.

Sementara itu, usaha Harian Metro menghubungi Aliff menerusi panggilan telefon dan kiriman WhatsApp bagi mendapatkan reaksinya tidak berjaya apabila dia tidak menjawab panggilan dan membalas mesej.

Aliff dan Bella bercerai talak satu pada 16 Mei lalu di Mahkamah Syariah Kuala Lumpur selepas beberapa siri kecurangan penyanyi kelahiran Singapura itu.

Pada 27 Mei lalu, Aliff juga pernah memberi bayangan sama untuk kembali kepada bekas isterinya itu. – Harian Metro


PKPD Taman Telipok Ria Di Lanjutkan

KOTA KINABALU: Pelaksanaan Perintah Kawalan Pergerakan Diperketatkan (PKPD) di Taman Telipok Ria, Tuaran dilanjutkan sehingga 24 Dis.

Keputusan melanjutkan PKPD itu dibuat dalam sidang khas Majlis Keselamatan Negara (MKN), hari ini.

Menteri Kerajaan Tempatan dan Perumahan, Datuk Seri Masidi Manjun berkata,PKPD di Taman Telipok Ria mula dikuatkuasakan pada 27 Nov dan dijadualkan tamat esok.

Sehingga kini sebanyak 8,186 saringan dengan 493 kes kumulatif positif Covid-19 dikesan oleh Kementerian Kesihatan Malaysia (KKM) di lokaliti ini.

Sehingga kini, KKM juga mengesahkan masih terdapat baki 1,386 sampel saringan yang masih menunggu keputusan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saya Yakin Tuhan Tidak Menguji Kita Lebih Batasan Kemampuan – PM

PUTRAJAYA: Dalam bait akhir kata beliau dalam persidangan media sebentar tadi, beliau ada terselit doa dan memberi semangat kepada rakyat Malaysia yang menghadapi waktu genting ini.

Setelah lebih tiga minggu kita berada di rumah kerana Perintah Kawalan Pergerakan ini, pasti saudara dan saudari ada yang terbeban. Selama tiga minggu ini, aktiviti kita terhalang, kehidupan kita amat berbeza dari dahulu.

“Dan saya yakin Tuhan tidak menguji kita lebih batasan kemampuan semua.”

Wabak ini tidak dapat ditanggung oleh kita semua, yakinlah kita dapat mengatasi masalah wabak ini bersama-sama.

Ingatlah, selepas hujan datangnya matahari. InshaAllah kita dapat mengatasi wabak ini.


Tambadau Rampas Tangga Kedua Liga Perdana

KOTA KINABALU: Sabah terus memberi saingan sengit dalam memburu kejuaraan Liga Perdana musim ini selepas menewaskan Negeri Sembilan (NS) 1-0, di Stadium Likas, Kota Kinabalu, malam ini.

Tuan rumah beberapa kali mencemaskan pintu gol lawan menerusi gerakan Rodoljub Paunovic dan Alto Linus namun gagal disudahkan dengan baik.

Pelawat pula mempertaruhkan bahagian serangan menerusi Muhammad Ferris Danial Mat Nasir namun gagal memecah kebuntuan jaringan.

Alto Linus menjadi wira skuad Tembadau menerusi jaringan tunggal perlawanan pada minit ke-65 berikutan keadaan kelam kabut di dalam kotak penalti NS.

Jaringan itu mendapat bantahan pemain dan barisan jurulatih NS apabila mendakwa salah seorang pemain Sabah berada pada kedudukan offside namun pengadil tetap memberikan gol itu kepada tuan rumah.

Pada minit ke-72, NS hampir menyamakan kedudukan menerusi rembatan Abdul Halim Zainal, namun, ianya berjaya ditampan keluar oleh Rozaimie Rohim.

Sabah terlepas peluang menambah jaringan apabila cubaan Ahmet Atayev yang tidak dikawal sekadar melepas palang gol NS di hujung babak permainan dan kedudukan kekal sehingga pengadil perlawanan meniupkan wisel penamat.

Kemenangan itu menyaksikan Sabah mendaki ke tangga kedua selepas mengumpul 28 mata daripada 14 perlawanan, hanya satu mata di belakang pendahulu liga, Johor Darul Ta’zim II (JDT II). – Harian Metro


Empat Rumah Musnah Dalam Kebakaran Di Semporna

SEMPORNA : 4 rumah musnah dalam kebakaran di Kampung Perigi di sini, pagi tadi.

Ketua Balai Bomba dan Penyelamat (BBP) Semporna, Penolong Penguasa Bomba (PPgB) Edoen Macheal berkata pihaknya menerima panggilan kecemasan jam 9.06 pagi.

Katanya 12 pegawai dan anggota dari BBP Semporna bersama sebuah jentera pemadam api dan sebuah kenderaan Unit Bantuan Perkhidmatan Kecemasan (ERMS) dikejarkan ke lokasi yang terletak 2 kilometer dari balai.

Turut membantu memadamkan kebakaran, 5 anggota BBP Atas Air Semporna serta anggota Jabatan Pertahanan Awam Malaysia (JPAM) Sabah, polis dan Jabatan Sukarelawan Malaysia (RELA).

“Pasukan bomba menjalankan operasi pemadaman menggunakan 1 aliran 800’ 2 pancutan menggunakan sumber air dari tangki jentera dan pili bomba berhampiran,” kata Edoen dalam satu kenyataan hari ini.

Menurutnya, pasukan bomba yang diketuai Pegawai Bomba Kanan II (PBK II) Hajim Abd Malak berjaya mengawal kebakaran jam 9.46 pagi.

Tiada kecederaan atau kemalangan jiwa dilaporkan. Operasi ditamatkan jam 11.41 pagi.


Bung Moktar Mulakan Tugas Menteri Kerja Raya Sabah

KOTA KINABALU: Timbalan Ketua Menteri l, Datuk Seri Bung Moktar Radin tiba di perkarangan bangunan Kementerian Kerja Raya Sabah, sebentar tadi.

Ketibaan Bung sekitar jam 9.55 pagi disambut Pengarah Jabatan Kerja Raya Sabah, Datuk Ir Richard Jomiji Kinsil dan kakitangan kementerian.

Bung seterusnya ke pejabat Cawangan Projek Bangunan untuk memasukkan kad perakam waktu sebagai simbolik memulakan tugas sebagai Menteri Kerja Raya Sabah yang baharu.

Beliau turut menghadiri taklimat bersama kakitangan kementerian serta jabatan.

Terdahulu, Bung mengangkat sumpah bagi jawatan Timbalan Ketua Menteri l dan Menteri Kerajaan Tempatan dan Perumahan di Istana Negeri.

Bagaimanapun, tiga jam portfolio Bung ditukar kepada Menteri Kerja Raya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


19,721 Pesakit Covid-19 Telah Sembuh Di Sabah

KOTA KINABALU: Seramai 19,721 pesakit Covid-19 di Sabah dilaporkan sembuh daripada jangkitan virus berkenaan sehingga semalam.

Menteri Kerajaan Tempatan dan Perumahan Negeri, Datuk Masidi Manjun berkata, seramai 833 pesakit sembuh semalam berbanding 416 kelmarin.

“Seramai 833 pesakit Covid-19 dilaporkan sembuh dan dibenarkan keluar hospital menjadikan jumlah kumulatif sembuh setakat ini seramai 19,721 orang.

“Manakala, 2,266 pesakit lagi sedang menerima rawatan iaitu 671 di hospital dan 1,595 di Pusat Kuarantin dan Rawatan Berisiko Rendah (PKRC).

“Daripada jumlah itu, seramai 79 pesakit Covid-19 dirawat di Unit Rawatan Rapi (ICU) dengan 18 daripadanya memerlukan alat bantuan pernafasan,” katanya dalam kenyataan media perkembangan Covid-19 Sabah.


Manusia Paling Popular Di Malaysia Ketika Ini

Beliau bukanlah penyanyi terkenal, beliau juga bukanlah bintang ternama, namun tiada siapa dapat menafikan beliau ialah antara manusia yang paling popular di Malaysia ketika ini.

Sejak lebih empat minggu lalu, wajah figura ini hampir saban hari menghiasi kaca televisyen, muka depan dada akhbar, malah meniti di bibir rakyat Malaysia.

Kemunculannya amat dinanti ramai, malah akaun media sosialnya diserbu ratusan ribu pengikut. Setakat semalam laman Facebooknya sahaja sudah memiliki lebih 375,122 orang pengikut.

Namun, ternyata bukan populariti yang dicari oleh pemilik wajah yang tenang ini. Di atas bahunya kini terpikul beban, ibarat batu besar yang sangat berat.

Melawan musuh halimuman bernama Covid-19, beliau bagaikan ‘panglima’ di medan perang yang kini mengepalai ribuan doktor, jururawat dan kakitangan kesihatan Malaysia.

Hari ini, ramai yang mula membuka mata dan memuji kecekalan beliau, siang malam bersama barisan hadapannya. Walaupun dihambat penat, namun wajahnya tetap serius dan tenang. Setiap butir bicaranya tersusun, tanpa tinggi suara dan tanpa putus asa.

Namun, ketika diberi kata-kata sanjungan sebagai wira negara, dalam kerendahan hati Ketua Pengarah Kesihatan, Datuk Dr Noor Hisham Abdullah mengakui, “Ini bukan tentang saya, tetapi apa yang kita boleh lakukan bersama-sama untuk memerangi Covid-19.”

Mungkin ramai yang tidak menyedari ketika ketiadaan menteri dan timbalan menteri sewaktu peralihan kuasa kerajaan baru-baru ini, Dr Noor Hisham tetap cekal menjalankan tanggungjawab yang diamanahkan kepadanya.

“Pada saya, tak penting (gelaran wira negara) tetapi apa yang penting adalah perkhidmatan kita,” katanya pada sidang media harian perkembangan Covid-19 pada 29 Mac lalu.

Berusia 57 tahun, Dr Noor Hisham sebenarnya seorang pakar bedah terlatih. Anak kelahiran Sepang, Selangor ini yang berkelulusan Ijazah Sarjana dalam bidang Surgeri dan Ijazah Doktor Perubatan daripada Universiti Kebangsaan Malaysia (UKM).

Beliau mula menyertai perkhidmatan awam sebagai Pegawai Perubatan pada Ogos 1988 yang juga Pengerusi Jawatankuasa Pembedahan Global, Persatuan Pembedahan Antarabangsa.

Menyingkap kembali kisah hidupnya, laman web bekas pelajar Sekolah Menengah Methodist Kuala Lumpur (MBSKL) pernah membicarakan mengenai Dr Noor Hisham melalui sebuah entri pada tahun 2019.

Melalui perkongsian itu, Dr Noor Hisham digambarkan sebagai seorang yang sentiasa merendah diri sejak di bangku sekolah dan seorang yang aktif dalam sukan olahraga.

Kehidupan zaman kanak-kanak Dr Noor Hisham bukanlah semewah yang disangka dan mungkin kekuatannya hari ini terasuh sejak beliau kecil lagi.

Laman web bekas pelajar MBSKL itu memaklumkan bahawa beliau dibesarkan di sebuah flat kecil di Kuala Lumpur iaitu Flat Loke Yew oleh seorang ibu tunggal.

Malah, ibunya hanya bekerja sebagai seorang tukang cuci dan terpaksa berhempas pulas membesarkannya bersama seorang lagi kakaknya.

“Mereka tinggal di Flat Loke Yew dan dia terpaksa berjalan kaki ke sekolah. Ibunya juga memberi kebenaran kepada guru untuk merotannya jika perlu,” singkap perkongsian itu.

Ternyata gaya tenang Dr Noor Hisham bukan sahaja disenangi rakyat Malaysia, bahkan kumpulan wartawan yang bertemu mata dengannya dalam sidang media setiap hari.

Wartawan Sinar Harian Putrajaya, Tuan Buqhairah Tuan Muhamad Adnan menggambarkan Dr Noor Hisham sebagai seorang pemimpin yang lembut tutur bicaranya.

Tuan Buqhairah turut mengakui Dr Noor Hisham tidak pernah sekali pun menunjukkan rasa bosan menjawab soalan yang diajukan para wartawan walaupun soalan itu mungkin mengulangi pertanyaan pada hari sebelumnya.

Keperibadian seperti itulah yang digemari pengamal media di Putrajaya dalam memastikan mereka mendapatkan maklumat yang tepat untuk disajikan kepada pembaca.

“Pada saya beliau sangat lembut dalam bicaranya. Jawapan beliau menggunakan bahasa yang mudah membuatkan wartawan dan orang ramai yang menyaksikan sidang media Kementerian Kesihatan Malaysia secara langsung faham.

“Setiap soalan yang wartawan ajukan, dijawabnya dengan penuh teliti. Sebolehnya beliau menjawab semua soalan kami. Beliau seorang yang free and easy,” kongsi Tuan Buqhairah yang hampir setiap hari membuat liputan sidang media Dr Noor Hisham.

Sebelum bergelar Ketua Pengarah Kesihatan, beliau juga sebenarnya menjawat tugas penting dalam KKM antaranya Ketua Jabatan Pembedahan Payudara Endokrin dan Pembedahan Am Hospital Putrajaya.

Beliau juga menjadi Pakar Perunding Bedah Kanan Hospital Putrajaya pada 2007, Pegawai Perubatan Pakar Bedah Umum Hospital Putrajaya (2004) dan Pakar Bedah Umum (1994).

Biarpun diberi gelaran wira, namun beliau sedikit pun tidak melupakan tenaga kerja bawahnya yang bertungkus lumus berjuang dan berkorban.

Setiap hari Dr Noor Hisham tidak pernah ketinggalan merakamkan penghargaan kepada semua kakitangannya.

“Saya ingin merakamkan penghargaan kepada semua doktor yang bekerja siang dan malam, menggalas tugas yang amat berat dan terus berkhidmat untuk negara.

“Sedarilah kita adalah benteng pertahanan terakhir untuk negara. Sesungguhnya kegagalan bukanlah satu pilihan,” katanya.

Nama: Datuk Dr Noor Hisham Abdullah

Ketua Pengarah Kesihatan bermula 1 Mac 2013

Timbalan Ketua Pengarah Kesihatan (Perubatan) bermula 29 Januari 2008

Ketua Jabatan Pembedahan Payudara Endokrin dan Pembedahan Am Hospital Putrajaya bermula 16 Ogos 2002

Ketua Unit Pembedahan Payudara Endokrin, Jabatan Pembedahan, Hospital Kuala Lumpur bermula 16 Januari 1998

Fellowship in Endocrine Surgery, Royal North Shore Hospital, University of Sydney Australia 1997-1998

Fellowship in Breast Endocrine Surgery, Royal Adelaide and Queen Elizabeth Hospitals University of Adelaide Australia 1997

Pakar Pembedahan Am, Hospital Kuala Terengganu bermula 1 Julai 1994

Master of Surgery Universiti Kebangsaan Malaysia, Hospital Kuala Lumpur (1990-1994)

Medical Officer Accident and Emergency Department, Hospital Kuala Lumpur bermula 2 Oktober 1989

House Officer, Hospital Universiti Kuala Lumpur bermula 1 Ogos 1988

Sumber: Portal rasmi Kementerian Kesihatan Malaysia


Penganut Agama Hindu Buat ‘Perisai’ Manusia, Jaga Umat Islam Sedang Solat Jumaat Dari Diserang Perusuh

Ramai sedia maklum rusuhan yang sedang berlaku di negara India ketika ini yang melibatkan kumpulan perusuh dan penganut agama Islam di negara itu.

Namun, tak semua sakit dan darah yang dapat kita saksikan kerana gambar yang dikongsi oleh Md Jahir Uddin Laskar ini mengajar kita satu erti perpaduan antara dua agama iaitu Hindu dan Islam.

Kejadian indah ini berlaku apabila umat Islam menunaikan solat Jumaat, penganut-penganut agama Hindu membuat perisai manusia bagi mengelakkan jemaah yang sedang solat tidak diserang perusuh.

Semoga kemelut di negara India dapat diselesaikan dengan baik.


Musa Persoal Kewajaran Shafie Mohon Bubar DUN Ketika Wabak Covid-19

KOTA KINABALU: Musa Aman mempersoalkan kewajaran Ketua Menteri Shafie Apdal memohon pembubaran Dewan Undangan Negeri, yang akan membuka laluan kepada pilihan raya di seluruh negeri, ketika wabak Covid-19.

Di samping itu, bekas ketua menteri Sabah itu juga berkata 33 akuan bersumpah yang menyatakan sokongan kepadanya sudah diserahkan kepada Yang di-Pertua Juhar Mahiruddin di Istana Negeri pagi tadi.

“Bagaimana DUN boleh dibubarkan sedangkan kami mempunyai majoriti yang cukup untuk membentuk kerajaan, adalah tidak wajar lebih-lebih lagi sekarang ini kita berdepan dengan wabak Covid-19,” katanya pada sidang media di kediamannya di Luyang hari ini.

Musa berkata amat jelas dari segi undang-undang dan perlembagaan negeri, beliau layak dilantik sebagai ketua menteri kerana mempunyai majoriti.

“Tidak perlu pembubaran lebih-lebih lagi sekarang kita berdepan wabak Covid-19, jangan sesekali kita memperjudikan nyawa rakyat,” katanya.

Musa bagaimanapun tidak terkejut dengan langkah Shafie itu, “malah menjangkakan ia akan berlaku”.

Katanya, beliau akan menghantar peguam bagi meneliti semula pembubaran yang diumumkan Shafie dan memohon Yang di-Pertua menarik balik persetujuan pembubaran DUN itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Pesakit COVID-19 Larikan Diri Dicari

KINABATANGAN: Seorang lelaki warga emas yang didapati positif COVID-19 dicari polis selepas melarikan diri ketika hendak dibawa ke hospital untuk rawatan dalam satu kejadian di Kampung Kuala Tongod, dekat sini, semalam.

Dalam kejadian kira-kira jam 11 pagi itu, lelaki berusia 69 tahun berkenaan masih belum berjaya dikesan sehingga kini.

Ketua Polis Daerah Kinabatangan, Superintendan Dzulbahaarin Ismail, berkata sebelum kejadian sepasukan petugas Klinik Kesihatan Tongod pergi ke kampung berkenaan untuk membuat makluman dan persediaan kepada individu-individu yang disahkan positif COVID-19 untuk dibawa ke Hospital Sandakan bagi mendapatkan rawatan lanjut.

Menurutnya, petugas kemudiannya membuat tinjauan ke rumah lelaki berkenaan dan mendapati warga emas itu sedang mengemaskan barang-barang di luar rumahnya.

“Petugas beranggapan lelaki itu sedang bersiap untuk dibawa ke hospital.

“Bagaimanapun, sebaik petugas kembali semula ke rumah lelaki itu, didapati rumahnya dalam keadaan berkunci dan tidak berpenghuni.

“Petugas kesihatan kemudian pulang semula ke klinik dan menunggu warga emas terbabit. Namun suspek tidak muncul dan belum dikesan hingga saat ini,” katanya dalam satu kenyataan media, hari ini.

Menurutnya, perbuatan lelaki itu dikhuatiri menjangkiti orang awam sekiranya terus melarikan diri.

“Susulan itu, usaha mengesan sedang dijalankan oleh polis dan petugas kesihatan.

“Justeru, siasatan dijalankan mengikut Seksyen 269 Kanun Keseksaan (Akta 574) / Seksyen 22(b) Akta Pencegahan dan Pengawalan Penyakit Berjangkit 1988 (Akta 342) kerana keengganan seseorang yang dijangkiti untuk mematuhi apa-apa arahan pemindahan orang dijangkiti,” katanya.

Menurutnya, polis mengalu-alukan orang awam yang mempunyai maklumat berhubung kejadian untuk menghubungi ditalian 089-561890 (Pusat Kawalan Daerah Kinabatangan). – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bertempiaran Lari Sarang Dadah Diserbu AADK

‘Mat Lalok’ bertempiaran lari sarang dadah diserbu

TUARAN: Sekumpulan penagih dadah bertempiaran lari meninggalkan rakan masing-masing selepas sarang penagihan mereka di Kampung Tanjong, di sini diserbu Agensi Anti Dadah Kebangsaan (AADK) pagi tadi.

Keseluruhannya, sembilan penagih dadah berjaya ditahan dalam operasi khas, Operasi Ops Perdana selama lapan jam yang berakhir jam 7 pagi tadi membabitkan serbuan di lima lokasi berasingan di sekitar kawasan penempatan itu.

Ketua AADK Daerah Tuaran, Asraf Hafiz Ruslan, berkata bertindak atas maklumat awam dan hasil risikan, pihaknya turut melakukan serbuan di sarang penagihan dadah di Kampung Laya-laya, Nongkolud, Tambalang dan Sawah.

Katanya, kesemua suspek lelaki yang ditahan adalah warga tempatan berusia 20 tahun sehingga 55 tahun.

“Sepanjang operasi, anggota AADK terpaksa mengejar penagih yang melarikan diri ke kawasan semak berhampiran. Namun, kecekapan anggota bertugas berjaya mengawal lokasi serbuan sehingga membawa kepada penahanan penagih terbabit.

“Seramai 11 individu diarahkan menjalani ujian saringan awal air kencing dan sembilan suspek disahkan positif dadah jenis syabu,” katanya dihubungi, di sini hari ini.

Asraf berkata, tiada rampasan dadah berjaya dilakukan dan tujuh suspek ditahan reman selama 14 hari bermula hari ini di Pusat Tahanan Reman AADK Papar, manakala dua lagi suspek dilepaskan dengan jaminan atas faktor usia.

“Kes disiasat mengikut Seksyen 3(1) Akta Penagih Dadah (Rawatan dan Pemulihan) 1983,” katanya.

Sehubungan itu, Asraf berkata orang awam yang mempunyai maklumat berhubung penyalahgunaan dadah di daerah Tuaran boleh menghubungi talian 088-788336 atau tampil ke Pejabat AADK berhampiran untuk tindakan segera.


Aliff Syukri Bertaubatlah! – “Keluarga Saya Dihina Disebabkan Datuk… Tolong Mohon Maaf Kepada Ibu”

Pelawak Ali Puteh memberitahu tindakan usahawan kosmetik Datuk Seri Aliff Syukri bertanyakan soalan harta peninggalan Allahyarham Abam Bocey telah menguris hati ibunya.

Malah Ali atau nama sebenarnya Syed Ali Mubarak Syed Mohd Ridzuan, 31, memohon agar Aliff bertaubat kerana secara tidak sengaja telah memecah belah silaturrahim antara ahli keluarga.

“Mana adab dia sebagai seorang Islam. Sepatutnya soalan itu perlu minta persetujuan kedua-dua keluarga. Nak beri sumbangan, saya bersyukur sangat.

“Tapi bila dengar soalan itu, cuba bayangkan perasaan ibu saya. Kepada Aliff Syukri yang sangat hebat, bertaubat la, pintu taubat sentiasa terbuka.

“Jangan pecahkan silaturrahim keluarga. Di mana adab kamu kepada keluarga yang kamu pecah belahkan,” kata Ali di sidang media khas yang diadakan pada Jumaat.

Tindakan Aliff menemu bual Nor Hidayah dengan bertanyakan mengenai harta peninggalan arwah mengundang kemarahan Ali sehingga memuat naik status hinaan kepada kakak iparnya.

Menerusi video siaran langsung Facebook tersebut, Nor Hidayah mendedahkan kereta milik arwah suaminya diambil keluarga mentua dan dia tidak dapat harta peninggalan.

Dalam pada itu, anggota kumpulan Puteh ini memohon Aliff datang ke rumah tanpa membawa kemera untuk memohon maaf kepada ibunya yang tergores hati atas tindakan tersebut.

“Datuk dengan saya bukan tidak kenal, datuk kenal keluarga arwah. Kenapa begini datuk? Walaupun tiada niat tapi secara tidak langsung kamu pecah belah keluarga kami.

“Keluarga saya dihina disebabkan datuk. Kalau datuk nak beri sumbangan boleh tapi kenapa perlu merungkai aib keluarga kami.

“Jika datuk malu nak mohon maaf kepada saya, tak apa saya sudah maafkan datuk. Tapi datuk datanglah ke rumah, memohon maaf kepada ibu saya.

“Kerana tindakan datuk itu telah mengores hati ibu saya. Tolong jumpa ibu saya tanpa membawa kamera dan mohon maaf kepadanya,” ujarnya.


PKPD Di 5 Kawasan Di Sabah Bermula Esok

PUTRAJAYA: Empat kawasan di dua daerah di Sabah melibatkan sebuah perkampungan dan perumahan bakal dikenakan Perintah Kawalan Pergerakan Diperketatkan (PKPD) mulai esok hingga 23 April ini berikutan peningkatan kes mendadak dan kebolehjangkitan tinggi.

Menteri Kanan (Keselamatan), Datuk Seri Ismail Sabri Yaakob berkata, antara lokaliti itu ialah Kampung Gayang di Daerah Tuaran, Bahagian Pantai Barat yang merekodkan lima kes daripada 38 ujian saringan.

Katanya, turut dikenakan PKPD untuk tempoh sama ialah tiga lokaliti dalam Daerah Sandakan yang melibatkan Institut Latihan Perindustrian (ILP), Taman Permata dan Taman Seri Labuk.

“Kementerian Kesihatan melakukan 88 ujian saringan di ILP dan daripada jumlah tersebut, secara kumulatif, sebanyak tujuh kes positif Covid-19 sudah pun direkodkan, manakala lima kes daripada sembilan ujian saringan di Taman Permata dan lima kes daripada enam ujian di Taman Seri Labuk juga dikenal pasti pihak kementerian berkenaan,” katanya dalam kenyataan hari ini.

Dalam pada itu, Ismail Sabri memaklumkan, PKPD melibatkan dua lokap tahanan pendatang asing tanpa izin (PATI) di Daerah Johor Bahru, Johor berakhir esok seperti yang dijadualkan membabitkan lokap Kompleks Kementerian Dalam Negeri, Taman Setia Tropika dan Jabatan Imigresen, Bangunan Sultan Iskandar.

Katanya, Kementerian Kesihatan mengesahkan tiada lagi kes baharu Covid-19 dan yang terakhir telah dikesan di lokap PATI di Taman Setia Tropika pada 29 Mac lepas iaitu 59 kes, manakala kes terakhir dicatatkan kementerian itu di lokap PATI Bangunan Sultan Iskandar pula pada 28 Mac lalu melibatkan 51 kes dengan semua sudah pun menerima rawatan. – Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Blok baharu Hospital Tawau, Papar siap Mei tahun depan

KOTA KINABALU: Blok baharu Hospital Tawau dan Papar bakal siap dibina pada Mei tahun depan, kata Ketua Setiausaha Kementerian Kesihatan Malaysia Datuk Seri Dr Chen Chaw Min.

Menurut beliau, RM100 juta diperuntukkan kepada Kerajaan Negeri bagi menaik taraf dan membina lebih banyak kemudahan kesihatan di negeri ini.

“Kita mempunyai banyak projek yang masih dalam peringkat perancangan dan pelaksanaan seperti projek pembinaan blok baharu di Tawau yang dijangka siap pada Mei tahun depan, begitu juga dengan projek di Papar.

“Selain itu, pembinaan klinik kesihatan di Pulau Sebatik juga telah diluluskan dan kini dalam proses mencerah tanah.

“Setelah mendapat kelulusan pembangunan, tender akan dibuka pada Jun atau Julai tahun ini,” ujarnya.

Tambah Chen, kementeriannya sentiasa berusaha untuk membangunkan perkhidmatan kesihatan di Sabah supaya dapat dinikmati oleh seluruh lapisan rakyat.

“Kita maklum bahawa Sabah mempunyai kawasan yang sangat besar dan kementerian akan sebaik mungkin memastikan pembangunan perkhidmatan kesihatan di negeri ini sama seperti di Semenanjung.

“Selain itu, kita juga akan berusaha mendapatkan peruntukan yang bersesuaian bagi memastikan projek-projek dan fasiliti di Sabah dapat dilaksanakan dengan baik,” katanya kepada media selepas mengadakan kunjungan hormat ke atas Ketua Menteri Datuk Seri Mohd Shafie Apdal di pejabatnya pada Isnin.


Kekurangan Kewangan Punca Kerajaan Pusat Belum Mampu Penuhi Tuntutan Royalti Minyak Sabah

KOTA KINABALU: Kekangan kewangan ketika ini mengakibatkan kerajaan pusat belum mampu memenuhi tuntutan negeri ini mendapatkan royalti minyak lebih tinggi.

Perdana Menteri, Tun Dr Mahathir Mohamad berkata banyak hasil kutipan kerajaan pusat digunakan bagi melangsaikan hutang berjumlah RM1 trilion yang ditinggalkan kerajaan terdahulu.

“Banyak duit kita gunakan untuk membayar hutang yang diambil bekas Perdana Menteri, Datuk Seri Najib Razak. Itulah peninggalan Najib.

“Sekiranya ia tidak dapat diselesaikan maka negara ini diisytihar bankrap.

“Negara kekurangan kewangan ketika ini. Oleh itu, kita harus berbelanja secara bijak serta menentukan prioriti.

“Bagi prioriti yang tinggi, kita akan berikan wang manakala kurangkan pengeluaran kepada perkara lain yang kurang penting,” katanya.

Beliau berkata demikian ketika ditemui media selepas pertemuan dengan pemimpin Parti Pribumi Bersatu Malaysia (Bersatu) Sabah, dekat sini, hari ini.

Yang turut hadir ialah Ketua Badan Pimpinan Bersatu Sabah, Datuk Hajiji Noor.

Beliau mengulas berkaitan kenyataan tentang kedudukan Sabah yang memerlukan lebih banyak dana yang boleh ditambah menerusi peningkatan royalti minyak bagi membiayai program pembangunan di negeri ini.

Dalam pada itu, beliau berkata kerajaan bakal memperbaharui dasar pertanian di Sabah dan Sarawak dengan membangunkan teknologi baharu bagi memastikan rakyat di pedalaman boleh lebih berpendapatan.

“Ia antara penekanan digariskan kerajaan Pusat sejajar kedudukan kedua-dua negeri yang memiliki kawasan tanah yang luas seperti yang saya nyatakan dalam ucapan sempena sambutan Hari Malaysia di Kuching, semalam.

“Dua negeri ini sebenarnya lebih kaya berbanding kebanyakan negeri di Semenajung. Oleh itu, kita mahu perbaharui dasar pertanian moden yang dapat pastikan rakyat di pedalaman juga boleh menjadi kaya,” katanya ketika ditanya mengenai pemberian kerajaan Pusat kepada Sabah sempena sambutan Hari Malaysia tahun ini.

Sementara itu, Dr Mahathir menyatakan Sabah bukan negeri termiskin di negara ini malah  bakal muncul sebagai negeri paling kaya di negara ini apabila telaga minyak laut dalam yang diteroka di perairannya mengeluarkan hasil.

Terdahulu, beliau bersama isteri, Tun Dr Siti Hasmah Mohamad Ali tiba di Kota Kinabalu pada jam 10.30 pagi dari Kuching dalam rangka lawatan sehari ke Sabah bagi mengadakan perjumpaan tertutup dengan Ketua Menteri Sabah, Datuk Seri Mohd Shafie Apdal dan jemaah Kabinet negeri selain mengadakan pertemuan tertutup dengan pemimpin Bersatu Sabah, sebelum berangkat pulang ke ibu negara, petang ini. -SabahNews today